Kerajaan Pulau Pinang diingatkan tidak defensif isu rasuah
Oleh SAFINA RAMLI

30 September 2022, 3:41 pm
GEORGE TOWN – Kerajaan negeri Pulau Pinang diharapkan agar tidak terlalu ‘defensif’ dan sewajarnya menerima kenyataan berkaitan isu rasuah dalam kalangan penjawat awan di negeri itu secara positif.
Menurut kenyataan Pemerhati Rasuah Malaysia (MCW), kerajaan negeri sepatutnya mengatur pelbagai langkah bagi memastikan masalah rasuah dapat dicegah dengan segera daripada terus merebak di negeri itu.
“MCW berpendapat bahawa kenyataan Ketua Pesuruhjaya Suruhanjaya Pencegahan Rasuah Malaysia (SPRM) pasti mempunyai asas dan fakta.
“Pelbagai kes yang telah dilaporkan pastinya sedang disiasat dengan teliti dan ada yang telah serta akan dibawa ke mahkamah dalam masa yang terdekat ini,” katanya dalam kenyataan di sini hari ini.
Semalam dilaporkan sebanyak 919 aduan diterima SPRM berhubung kesalahan menerima suapan, salah guna kuasa dan membuat tuntutan palsu dalam kalangan penjawat awam di Pulau Pinang sejak 2019 sehingga kini.
Ketua Pesuruhjaya SPRM, Tan Sri Azam Baki berkata, daripada jumlah itu  sebanyak 312 aduan melibatkan kes menerima suapan manakala salah guna kuasa (147 kes).

Kenyataan itu berkata, rasuah adalah masalah sejagat terutamanya di negeri yang maju kerana peruntukan atau jumlah perbelanjaan yang besar pasti akan membuka ruang serta peluang untuk berlakunya jenayah itu.
“Ekonomi yang berkembang pesat di Pulau Pinang antara faktor penting yang mendorong rasuah semakin membimbangkan di Pulau Pinang,” katanya.
Beritahu kenyataan itu lagi, MCW berharap pihak SPRM meneruskan usaha yang agresif untuk membanteras rasuah di semua negeri demi memastikan masalah itu dikawal terutamanya dalam sektor awam.
“Segelintir penjawat awam kelihatan semakin berani melakukan rasuah akibat ketidakstabilan politik pada masa ini.
“Hakikat bahawa rasuah di Malaysia termasuk di Pulau Pinang adalah seperti kanser yang sedang merebak adalah rahsia umum yang telah diketahui oleh segenap lapisan rakyat.
“Pelbagai kaedah pencegahan kelihatan kurang berkesan kerana ketamakan telah mengatasi prinsip kehidupan yang berintegriti,” tambahnya. – KOSMO! ONLINE


Mahkamah: Lelaki rogol anak kandung dalam lori didakwa
Oleh NUZULSHAM SHAMSUDDIN

30 September 2022, 3:30 pm
KUALA LUMPUR – Seorang pemandu lori didakwa di Mahkamah Sesyen di sini hari ini, atas tiga pertuduhan merogol, melakukan persetubuhan luar tabii dan mencabul kehormatan anak kandung perempuannya bulan lalu.
Bagaimanapun, tertuduh yang berusia 55 tahun itu, mengaku tidak bersalah selepas kesemua pertuduhan dibacakan terhadapnya di hadapan Hakim Emelia Kaswati Mohamad Khalid.
Mengikut ketiga-tiga pertuduhan, tertuduh sebagai bapa didakwa telah merogol, melakukan persetubuhan luar tabii dan mencabul kehormatan anak kandung perempuannya berusia 24 tahun di tempat duduk belakang sebuah lori, di Sungai Besi, di sini, antara pukul 2.30 petang hingga 3.30 petang, pada 18 September lalu.
Hukuman kesalahan merogol mengikut Seksyen 376 (3) Kanun Keseksaan dan jika disabitkan kesalahan boleh dipenjara minimum lapan tahun dan maksimum 30, selain dikenakan minimum 10 sebatan.
Kesalahan melakukan persetubuhan luar tabii pula di bawah Seksyen 377C Kanun Keseksaan dan jika disabitkan kesalahan boleh dihukum penjara minimum lima tahun dan maksimum 20 tahun, selain boleh disebat.
Sementara bagi kesalahan mencabul kehormatan pendakwaan dikemukakan mengikut Seksyen 354 Kanun Keseksaan yang memperuntukkan penjara 10 tahun atau denda atau sebat atau mana-mana dua daripada hukuman itu, jika disabitkan kesalahan.

Terdahulu, Timbalan Pendakwa Raya, Noorhani Muhammed Ayub, tidak menawarkan sebarang jaminan kepada tertuduh.
Ini kerana menurut pihak pendakwaan, pertuduhan hari ini ada kesalahan merogol anak kandung dan untuk keselamatan mangsa, jaminan tidak ditawarkan.
Bagaimanapun, peguam bela tertuduh, Mona Anak Leonard Lubon, memohon jaminan diberikan kepada anak guam atas alasan tiada potensi untuk melarikan diri dan memberi kerjasama penuh sejak ditahan polis pada Sabtu lalu.
“Anak guam juga berjanji tidak akan mengganggu mangsa walaupun anak kandung. Tertuduh juga setuju jika ada syarat tambahan dikenakan seperti melaporkan diri di balai polis, setiap bulan,” katanya.
Selepas mendengar permohonan kedua-dua belah pihak, mahkamah tidak membenarkan tertuduh diikat jamin dan menetapkan kes seterusnya pada 21 Oktober ini. – KOSMO! ONLINE


Separuh mangsa sindiket pekerjaan luar negara berjaya pulang Malaysia
Oleh AZMI NORDIN

30 September 2022, 2:51 pm
KUALA LUMPUR – Hasil laporan sindiket penipuan pekerjaan di luar negara yang diterima Polis Diraja Malaysia (PDRM), seramai 110 orang telah selamat dibawa pulang ke Malaysia dan 174 orang lagi masih lagi terkandas di luar negara.
Setiausaha PDRM, Datuk Noorsiah Mohd. Saaduddin berkata, bermula tahun 2021 hingga 30 September ini, PDRM telah menerima 224 laporan polis daripada ahli keluarga dan kenalan mangsa yang diperdaya sindiket terbabit.
Katanya, PDRM akan terus bekerjasama dengan pelbagai agensi terutama Polis ASEAN (ASEANAPOL) dan Polis Antarabangsa (INTERPOL).
“PDRM juga turut terlibat dalam jawatankuasa khas yang diterajui oleh Kementerian Luar Negeri untuk menangani penipuan tawaran kerja luar negara.
“Masyarakat dinasihati supaya lebih berhati-hati terutamanya ketika menerima tawaran-tawaran pekerjaan di luar negara melalui media sosial oleh mana-mana pihak,” katanya dalam satu kenyataan hari ini.
Sehubungan itu, beliau turut memaklumkan amat penting untuk semak kesahihan atau ketulenan maklumat majikan dibuat dengan Kementerian Luar Negeri, sebelum terima tawaran kerja di luar negara

“PDRM mengalukan kerjasama daripada masyarakat untuk melaporkan sebarang maklumat mengenai kegiatan jenayah sindiket penipuan pekerjaan agar tindakan lanjut diambil,” katanya. – KOSMO! ONLINE.


Fairuz kongsi gambar lucah diterima pengadu – Firdaus Wong
Oleh IVAN AMIRUL

30 September 2022, 2:14 pm
TENOM – Pengasas pertubuhan bukan kerajaan (NGO) Multiracial Reverted Muslim (MRM), Firdaus Wong memberitahu Mahkamah Majistret Tenom bahawa saksi pertuduhan pertama, Mohd Fairuz Abu atau Akhi Fairuz Al-Jengkawi ada berkongsi beberapa tangkap layar serta gambar dikaitkan dengan seorang pengadu wanita (identiti tidak boleh didedahkan).
“Semua gambar dan tangkap layar mesej lucah yang diterima pengadu berkenaan diberikan kepada saya menerusi aplikasi WhatsApp.
“Hal ini selepas Akhi memaklumkan kepada saya bahawa pengadu telah menerima mesej serta gambar-gambar lucah daripada Ebit Lew.
“Antaranya adalah satu gambar kemaluan lelaki dan tangkap layar mesej lucah,” katanya ketika sesi perbicaraan kes gangguan seksual membabitkan pendakwah terkenal, Ebit Lew di Mahkamah Majistret Tenom, hari ini.
Firdaus berkata demikian ketika menjawab soalan yang diutarakan oleh Timbalan Pendakwa Raya, Zahida Zakaria.
Terdahulu, Ebit pada 18 Februari lalu didakwa atas 11 pertuduhan melibatkan hantaran gambar serta perkataan lucah dengan maksud mengaibkan kehormatan seseorang melalui aplikasi WhatsApp.

Semua kesalahan itu didakwa berlaku ke atas seorang wanita Melayu di daerah Tenom antara Mac hingga Jun 2021.
Perbicaraan kes gangguan seksual yang dikaitkan dengan Ebit Lew berlangsung 27 hingga 30 September.
Sementara itu, Majistret Nur Asyraf Zolhani menangguhkan prosiding hari terakhir kes dan perbicaraan akan disebut semula pada 20 sehingga 22 Disember depan. – KOSMO! ONLINE


HKL mohon inisiatif KKM guna robot untuk rawatan ganti sendi
Oleh MARLIA ZAKARIA

30 September 2022, 2:41 pm
KUALA LUMPUR – Kementerian Kesihatan (KKM) diminta untuk mewujudkan inisiatif bagi membolehkan Hospital Kuala Lumpur (HKL) meneruskan penggunaan robot bagi rawatan pembedahan penggantian sendi.
Pakar Bedah Ortopedik HKL, Dr Kunalan [email protected] berkata, robot yang menggunakan sistem Robotic Surgical Assistant (ROSA) daripada sebuah syarikat swasta di Amerika Syarikat itu mampu mempertingkatkan rawatan pembedahan penggantian sendi menjadi lebih cepat dan tepat hampir 100 peratus.
“Robot yang ada ni cuma dipinjamkan di HKL sejak Jun lalu selama setahun dan setakat ini kita berjaya jalankan 20 pembedahan menggunakannya termasuk untuk kes-kes kompleks dan ia dapat tingkatkan ketepatan sehingga 98 peratus berbanding cara konvensional, 94 ke 95 peratus.
“Kami harap KKM dapat wujudkan inisiatif supaya penggunaan robot ini dapat diteruskan di HKL serta tiga lagi hospital yang menjalankan rawatan kompleks iaitu di Hospital Umum Sarawak (SGH), Hospital Raja Perempuan Zainab II (HRPZ II) dan Hospital Sultanah Bahiyah (HSB),” katanya.
Dr. Kunalan yang juga merupakan Ketua Pembedahan Penggantian Sendi Unit HKL berkata, kos robot yang dianggarkan bernilai RM3 juta ke RM6.5 juta itu memberi respon yang sangat positif kepada pesakit.
“Pembedahan penggantian sendi secara keseluruhan adalah cara terbaik untuk merawat artritis atau radang sendi. 80 peratus pesakit yang buat pembedahan ini berpuas hati dengan keputusan rawatan,” katanya.

Beliau berkata demikian ketika ditemui media sempena penganjuran program ‘1st Robotic Assisted Live Surgery Workshop’ di HKL, hari ini.
Menerusi program tersebut, HKL muncul sebagai hospital pertama menganjurkan kursus pembedahan penggantian sendi robotik seperti ini.
Sementara itu Ketua Latihan SubKepakaran Arthroplasti KKM HRPZ 11, Dr. Mohd Yusof Ibrahim berkata, penggunaan robot ini merupakan evolusi terkini dalam rawatan arthroplasti dan boleh mengurangkan tempoh pembedahan sekitar 20 peratus berbanding rawatan konvensional.
“Selain boleh atasi hingga 10 peratus masalah ketepatan sebelum ni tempoh pembedahan pun boleh dikurangkan kerana ada ‘step’ lama yang kita boleh langkau.
“Warga emas di Malaysia sekarang semakin bertambah dan dianggarkan 10 peratus daripadanya memerlukan pembedahan artoplasti ni.
“Dibandingkan negara jiran seperti Singapura dan Thailand, kita jauh ketinggalan dari segi teknologi dalam rawatan ni tapi di Malaysia sudah ada hospital-hospital swasta yang dah mula guna (robot),” katanya. – KOSMO! ONLINE


Kertas siasatan dakwaan culik murid bakal ke Timbalan Pendakwa Raya
Oleh ASLIZA MUSA

30 September 2022, 2:44 pm
IPOH – Kertas siasatan kes dakwaan culik seorang murid di sebuah sekolah rendah di Taman Pinji Mewah di sini akan dirujuk kepada Timbalan Pendakwa Raya dalam masa terdekat untuk arahan lanjut.
Ketua Polis Perak, Datuk Mohd. Yusri Hassan Basri berkata, siasatan lanjut dari pelbagai sudut sedang dijalankan bagi melengkapkan siasatan kes berkenaan.
“Kita akan membuat penilaian daripada pelbagai sudut termasuk jika ada cadangan untuk mendakwa ibu bapa murid berkenaan kerana membuat laporan palsu.
“Buat masa sekarang, kita masih di peringkat melengkapkan kertas siasatan. Kertas siasatan akan dirujuk kepada Timbalan Pendakwa Raya untuk arahan lanjut,” katanya ketika ditemui di Mes Pegawai Kanan Polis Diraja Malaysia (PDRM) Perak di sini hari ini.
Menurutnya, siasatan dijalankan mengikut Seksyen 363 Kanun Keseksaan iaitu culik dan Seksyen 182 kanun sama kerana membuat laporan palsu.
Terdahulu, tular di media sosial pada Ahad berhubung insiden cubaan melarikan seorang murid perempuan di hadapan sebuah sekolah rendah selepas laporan polis berkaitan kejadian itu dimuat naik keluarga mangsa di Facebook.

Berdasarkan hantaran itu, murid berusia sembilan tahun bersama seorang rakan dikatakan dihampiri lelaki menaiki van berwarna putih sekitar pukul 1 tengah hari, Jumaat lalu sebelum diajak mengikutnya dan dijanjikan gula-gula.
Bagaimanapun, siasatan polis mendapati dakwaan diculik itu adalah rekaan kanak-kanak tersebut selepas terpengaruh dengan video-video tular berkaitan kes penculikan dan penjualan organ di media sosial. – KOSMO! ONLINE


Arsenal kuasai sepenuhnya derbi Utara London
Oleh KOSMO!

1 Oktober 2022, 9:31 pm
LONDON – Arsenal memanfaatkan kelebihan menentang Tottenham Hotspur yang ‘tempang’ beraksi dengan 10 pemain untuk mencatat kemenangan 3-1 pada aksi Liga Perdana Inggeris (EPL) sebentar tadi.
Kemenangan itu amat bermakna buat The Gunners yang masih kebal di Stadium Emirates dalam pertemuan derbi Utara London sejak tewas 0-2 kepada Spurs pada aksi Piala Liga England empat tahun lalu.
Bukan itu sahaja, tiga mata tersebut juga membuktikan status Arsenal sebagai pencabar utama gelaran EPL musim ini apabila kekal menerajui carta selepas lapan perlawnan setakat ini.
Skuad bimbingan Mikel Arteta itu membuka tirai jaringan menerusi percubaan cantik Thomas Partey daripada luar kawasan kotak penalti pada minit ke-20.
Bagaimanapun, Spurs kembali menyamakan kedudukan selepas bek tengah Arsenal, Gabriel Magalhaes mengasari Richarlison membolehkan Harry Kane menyudahkan sepakan penalti pada minit ke-31.
EMERSON (dua dari kiri) dilayangkan kad merah kerana mengasari Martinelli pada aksi di Stadium Emirates sebentar tadi. – AFP
Bersambung babak kedua, giliran skuad bimbingan Antonio Conte itu pula melakukan kesilapan apabila penjaga golnya, Hugo Lloris ‘menghadiahkan’ gol kedua Arsenal menerusi Gabriel Jesus pada minit ke-49.

Tugas Arsenal menjadi mudah apabila pertahanan kanan Spurs, Emerson Royal melakukan terjahan keras ke atas Gabriel Martinelli menyebabkan dia dilayangkan kad merah pada minit ke-62.
Kesempatan itu dimanfaatkan sepenuhnya oleh Arsenal dengan menjaringkan gol ketiga kali ini menerusi Granit Xhaka pada minit ke-67.
Biarpun Arsenal gagal menambah jaringan keempat tetapi baki perlawanan selepas itu dikuasai sepenuhnya oleh pasukan tuan rumah untuk memastikan derbi Utara London menjadi milik mereka. – KOSMO! ONLINE


Liga Super : TFC bergaya tewaskan Sabah 2-0
Oleh TENGKU DANISH BAHRI TENGKU YUSOFF

1 Oktober 2022, 11:15 pm
KUALA NERUS – Perebutan slot ke Piala AFC musim depan semakin sengit apabila Terengganu FC (TFC) menumbangkan Sabah FC 2-0 di Stadium Sultan Mizan Zainal Abidin di sini sebentar tadi.
Kemenangan bergaya itu selain kekalahan Negeri Sembilan membantu skuad Sang Penyu melonjak ke tangga ketiga dengan hanya satu mata ketinggalan di belakang Sabah yang berada di posisi kedua.
Turun selaku tuan rumah, TFC bermula garang melalui percubaan deras Manuel Ott, namun ditepis keluar penjaga gol, Khairul Fahmi Che Mat untuk sepakan sudut kepada skuad Sang Penyu.
Petrus Shitembi yang mengambil sepakan itu membuat umpanan menarik yang ditanduk kemas bek tengah, Pape Diakite bagi gol pembukaan TFC pada minit ketujuh.
Sabah FC berpeluang mengikat jaringan pada minit ke-12 menerusi hantaran leret Saddil Ramdani dari sebelah kanan, tetapi tolakan Mohd. Irfan Fazail dinafikan penjaga gol TFC.
Setengah jam permainan berlangsung, TFC terus ceria setelah Nik Sharif Haseefy Mohd. Lazim mudah menyudahkan gerakan Faisal Abdul Halim bagi melebarkan kedudukan 2-0.

Kedua-dua pasukan kemudian saling bertukar serangan dengan tandukan Park Taesu (m-52) ditepis sebelum bola tolakan Kipre Tchetche (m-54) dikeluarkan Dominic Tan di atas garisan.
Nasib malang menimpa pasukan pelawat yang kekurangan seorang pemain gara-gara kad kuning kedua kepada Mohd. Rizal Ghazali yang mengasari Hakimi Abdullah ketika permainan berbaki 14 minit.
Kelebihan itu digunakan Sang Penyu untuk mempertahankan kelebihan 2-0 sekali gus menceriakan hampir 12,000 penonton dengan kemenangan berharga di laman sendiri. – KOSMO! ONLINE


Liga Super : JDT sah juara Liga Super musim ini
Oleh MOHAMAD FAIZAL HASHIM

1 Oktober 2022, 11:57 pm
ISKANDAR PUTERI – Kelab Johor Darul Ta’zim (JDT) memahat sejarah mempertahankan kejuaraan Liga Super buat kali kesembilan berturut-turut selepas membelasah Negeri Sembilan FC 5-0 di Stadium Sultan Ibrahim (SSI), di sini malam ini.
Kekalahan 2-0 Sabah kepada Terengganu FC bermakna Harimau Selatan tidak mampu digugat walau apa pun yang berlaku dalam baki empat perlawanan terakhir.
JDT mengharungi 18 perlawanan tanpa kalah dan berada di landasan terbaik untuk memburu kejuaraan treble selepas sebelum ini menjulang Piala FA.
Biarpun turun tanpa penyerang sensasi, Fernando Forestieri yang digantung satu perlawanan, ia tidak menjejaskan prestasi  pasukan bimbingan Hector Bidoglio.
Penjaga gol kebangsaan, Ahmad Syihan Hazmi Mohamed bijak menafikan beberapa percubaan pasukan tuan rumah termasuk sepakan percuma Leandro Velazquez pada minit ke-29.
Pasukan pelawat turut mendatangkan cemas buat pasukan tuan rumah pada minit ke-31 apabila Zaquan Adha Abd. Radzak menewaskan penjaga gol, Farizal Marlias namun, jaringan itu dibatalkan pengadil perlawanan, Mohd. Fusser Mad Salleh setelah penyerang itu berada di posisi ofsaid.

Gol yang diburu JDT hadir pada minit ke-35 setelah Arif Aiman Hanapi bijak memanfaatkan umpanan Velazquez dengan melakukan larian ke dalam kotak penalti sebelum melepaskan rembatan kencang menewaskan Ahmad Syihan.
JDT terus mengukuhkan kedudukan dua minit berselang setelah Velazquez memahatkan nama dalam senarai penjaring apabila meledak gol menerusi sepakan percuma.
Bersambung babak kedua, kealpaan pemain pertahanan lawan menyaksikan Negeri Sembilan dihukum JDT menerusi kelincahan Arif Aiman merampas bola dan mudah menewaskan Ahmad Syihan buat kali kedua.
Ketika perlawanan berusia 60 minit, skuad Hobin Jang Hobin terus terhimpit apabila Bergson meledak gol keempat pasukan bagi menambah derita buat pasukan Devan.
Bergson melengkapkan kemenangan bergaya juara Liga Super musim 2022 apabila meledak gol pada babak akhir perlawanan. – KOSMO! ONLINE


Leclerc sambar petak hadapan kesembilan musim ini
Oleh MEJA SUKAN KOSMO!

1 Oktober 2022, 10:57 pm
SINGAPURA – Pelumba pasukan Ferrari, Charles Leclerc menguasai saingan kelayakan Grand Prix (GP) Singapura di Litar Marina Bay sebentar tadi selepas melakukan catatan masa terpantas 1 minit 49.412 saat (s).
Menerusi keputusan itu, Leclerc akan memulakan perlumbaan esok di petak hadapan dan lebih manis, ia merupakan petak hadapan kesembilan buat pelumba Monaco tersebut pada saingan musim ini.
Meskipun dicabar pelumba Mercedes AMG Petronas, Lewis Hamilton dan Sergio Perez dari Red Bull, namun Leclerc tetap tenang berdepan tekanan tersebut, sekali gus memastikan petak hadapan menjadi miliknya.
“Bagi saya, saingan kelayakan di sini sentiasa rumit dan mencabar, terutama pada dua pusingan awal kelayakan. Memasuki kelayakan ketiga, kami menggunakan tayar lembut pada penghujung saingan dan ia berbaloi.
“Jumaat lalu, kami tidak banyak menguji jentera, jadi agak kekurangan data. Bagaimanapun, jika kami bijak buat keputusan pada perlumbaan esok, kami mampu catat kemenangan,” kata Leclerc selepas tamat saingan.
Sementara itu, petak kedua menjadi milik Perez menerusi catatan masa 1:49.434s manakala Hamilton berpuas hati memulakan perlumbaan esok di petak ketiga selepas mencatat 1:49.466s.

Dalam pada itu, pendahulu kejuaraan dunia dari Red Bull, Max Verstappen sekadar menamatkan saingan kelayakan di petak kelapan apabila hanya mencatat masa terbaik 1:51.395s. – KOSMO! ONLINE


Wanita minta bayar deposit dahulu sebelum berjumpa
Oleh KOSMO!

1 Oktober 2022, 9:00 pm
BANDAR RAYA NEW YORK – Seorang wanita di Bandar Raya New York, Amerika Syarikat (AS) meminta wang deposit daripada pasangan temu janjinya sebagai jaminan kerana enggan ditinggalkan pada saat akhir, lapor akhbar New York Post semalam.
Sara yang bekerja sebagai seorang pekerja sosial mengaku sudah muak ditinggalkan kerana telah beberapa kali mengalami situasi tersebut.
Kejadian itu berlaku apabila seorang lelaki yang dikenalinya menggunakan sebuah aplikasi janji temu terpaksa membatalkan pertemuan mereka sejam sebelum waktu yang ditetapkan.
Sara kemudian bersetuju untuk menjadualkan janji temu bersama lelaki itu pada tarikh lain dengan syarat dia membayar wang deposit melalui aplikasi perkhidmatan mudah alih, Venmo sebanyak AS$50 (RM231).
“Saya penat membazirkan masa dan tenaga. Dalam hampir setiap temu janji, apabila seseorang menjadualkan temu janji, mereka tidak mempunyai jaminan polisi tidak hadir atau deposit keselamatan,” katanya.
Lelaki itu bersetuju untuk menghantar wang kepadanya dan mereka kemudian bertemu untuk minum. Dia memberikan tumpuan sepanjang masa, membayar minuman dan membelikan makanan untuk mereka berkongsi.

Rakan-rakan wanita Sara menyokong tindakan itu manakala rakan lelakinya  menganggapnya sebagai tidak masuk akal.
Dalam situasi berasingan, Martha Duke, 38, bertindak meminta enam deposit berjumlah antara AS$1,500 (RM6,955) hingga AS$3,000 (RM13,911) selama bertahun-tahun daripada lelaki berbeza yang ditemuinya.
Meletakkan wang deposit sebagai jaminan bagi mengelak kelakuan yang tidak diingini mampu membantu lelaki memahami kesilapan mereka dengan lebih baik, katanya. – Agensi


Fasa kedua BMTKM bermula pertengahan bulan ini
Oleh AIMUNI TUAN LAH

1 Oktober 2022, 8:47 pm
GUA MUSANG – Kerajaan akan meneruskan fasa kedua Program Pembasmian Kemiskinan Tegar Keluarga Malaysia (BMTKM) bermula pertengahan bulan ini.
Menteri Di Jabatan Perdana Menteri (Ekonomi), Datuk Seri Mustapa Mohamed berkata, fasa kedua itu melibatkan 110 lokaliti di seluruh negara yang membabitkan penyertaan seramai kira-kira 10,000 ketua isi rumah (KIR) miskin tegar.
Menurutnya, BMTKM merupakan usaha yang dilakukan oleh membasmi kemiskinan tegar di bawah Rancangan Malaysia Ke-12 (RMK-12).
“Bagi BMTKM fasa satu, kerajaan telah memperuntukan sebanyak lebih RM17 juta bagi membantu 1,536 KIR yang melibatkan 70 lokaliti di seluruh negara.
“Peruntukan itu meliputi program permulaan, latihan dan bantuan peralatan untuk memulakan aktiviti perniagaan mereka,” katanya kepada pemberita di Program Bersama Masyarakat Orang Asli di Kampung Kuala Lah di sini hari ini.
Mustapa berkata, sebanyak RM150 juta telah diperuntukan untuk seluruh negara oleh kerajaan di bawah BMTKM bagi tahun ini.

Katanya, BMTKM penting bagi memenuhi sasaran tahun 2025 menghapuskan miskin tegar yang melibatkan 300 lokasi seluruh negara.
“Sudah pasti negeri-negeri mempunyai kadar kemiskinan tegar yang tinggi, maka bilangan keluarga yang perlu dibantu juga lebih ramai daripada negeri yang rendah.
“Mengikut data, terdapat lebih 130,000 keluarga miskin tegar di seluruh negara setakat ini. Antara negeri yang tertinggi ialah Sabah, Sarawak, Kelantan dan Kedah,” ujarnya. – KOSMO! ONLINE


Abang sebak, bangga terima anugerah Adiwira arwah adik
Oleh MOHD YUNUS YAKKUB

1 Oktober 2022, 10:02 pm
SHAH ALAM – Perasaan seorang abang bercampur sebak dan bangga apabila menerima anugerah Adiwira bagi pihak arwah adiknya dalam Konvokesyen Politeknik Sultan Salahuddin Abdul Aziz Shah (PSA) kali ke-23, hari ini.
Muhammad Khairul Anam Abdul Jalil, 24, menerima sijil serta trofi bagi Allahyarham Hairul Zaman, 22, merupakan pelajar Diploma Kejuruteraan Mekanikal yang maut apabila cuba menyelamatkan rakannya yang lemas dalam kejadian di Bentong, Pahang pada 26 Mac lalu.
Penyampaian itu disempurnakan Pengerusi Kumpulan Media Prima Berhad, Datuk Seri Dr. Syed Hussian Aljunid.
Anugerah Adiwira pertama kali diperkenalkan pada majlis Konvokesyen PSA bagi menghargai keberanian dan pengorbanan mahasiswa.
Muhammad Khairul berkata, dia bersyukur atas penganugerahan yang diberikan sebagai menghargai pengorbanan arwah.
“Dia seorang adik yang baik dan pendiam. Dekat rumah tak banyak cakap.

“Namun, rakan-rakan arwah memaklumkan Hairul mempunyai sifat kepimpinan yang tinggi terutamanya sejak masuk PSA,” katanya di sini hari ini.
Sementara itu, ibu arwah, Sulaiha Suyut, menjelaskan Hairul Zaman merupakan anak yang baik dan tidak pernah menimbulkan masalah.
“Dia juga seorang pelajar yang cemerlang. Sejak sekolah rendah sering terima macam-macam anugerah,” ujarnya.
Dalam pada itu, konvokesyen selama dua hari bermula hari ini akan melibatkan seramai 1,684 graduan yang akan menerima ijazah sarjana muda, diploma dan sijil masing-masing. – KOSMO! ONLINE


Liga Super : Selangor FC pamer aksi ‘lima bintang’
Oleh MUHAMAD ARDIE PUTRA SUHAIMI

1 Oktober 2022, 11:23 pm
PETALING JAYA – Skuad Selangor FC memulakan era baharu di bawah kendalian Tan Cheng Hoe dengan aksi ‘lima bintang’ selepas menewaskan Melaka United 5-0 pada aksi Liga Super sebentar tadi.
Pada aksi di Stadium MB Petaling Jaya itu, skuad Gergasi Merah dilihat tidak mempunyai masalah untuk menerapkan taktikal yang dirancang Cheng Hoe dengan menguasai sebahagian besar perlawanan.
Gol pembukaan pasukan tuan rumah hadir menerusi jaringan yang dilakukan oleh Nor Hakim Hassan yang bijak menanduk masuk hantaran Hein Htet Aung pada minit ke-16.
Selangor bertambah garang dan tidak menunggu lama untuk meledak gol kedua hasil jaringan jarak jauh yang dilakukan oleh pemain tengah, Mukhairi Ajmal pada minit ke-30.
Bersambung pada babak kedua, pasukan Merah Kuning semakin ghairah menambah gol dan kini giliran kapten pasukan, Brendan Gan yang bijak menyudahkan hantaran Herlison Caion pada minit ke-66.
Pasukan Melaka bertambah malang apabila terpaksa beraksi dengan 10 pemain selepas Wan Zaharulnizam dilayangkan kad merah pada minit ke-76.

Brendan menggunakan kesempatan tersebut untuk menanduk gol kedua peribadi hasil hantaran yang dilakukan oleh pemain gantian, Danial Asri pada minit ke-83.
Caion melengkapkan malam cemerlang skuad Merah Kuning apabila menyempurnakan sepakan penalti pada penghujung perlawanan untuk memastikan tiga mata berharga milik pasukan. – KOSMO! ONLINE


Liga Super : KDA FC ‘gigit jari’ tewas kepada PJ City
Oleh KOSMO!

1 Oktober 2022, 11:49 pm
ALOR SETAR – Hasrat Kedah Darul Aman (KDA) FC untuk mengatasi Petaling Jaya City (PJ City) sebelum bertemu pendahulu liga, Johor Darul Ta’zim (JDT) minggu depan terkubur apabila tewas 1-0
di Stadium Darul Aman di sini sebentar tadi.
Pasukan tuan rumah hampa dengan kejayaan PJ City memperoleh jaringan tunggal menerusi pemain gantian PJ City, R. Ruventhiran pada minit ke-69.
Pada perlawanan itu, Ruventhiran mudah menolak masuk bola selepas menerima hantaran ketua pasukan PJ City, Mahalli Jusuli dari arah kiri gawang KDA yang dikawal Muhamad Ilham Amirullah Razali.
KDA FC pada aksi separuh masa pertama mempamerkan kawalan baik sepanjang 15 minit pertama, namun peluang yang terhidang tidak dapat disudahkan dengan jaringan.
PJ City yang kembali memberi saingan turut cuba mengasak kubu KDA, namun mereka juga terpaksa akur dengan penyudah yang tidak menjadi.
Bersambung babak kedua, penyerang import KDA, Ronald Ngah Wanja mendapat peluang membuka jaringan pada minit ke-62, tetapi disia-siakan walaupun dia tidak dikawal kemas pertahanan lawan.

Pada minit ke-85, tandukan cantik Marc Vales hampir mengikat kedudukan, tetapi ia hanya melepasi palang PJ City selepas mendapat umpanan Sanrawat Dechmitr.
Kedudukan 1-0 kekal sehingga wisel penamat dengan KDA bakal bertemu JDT di Stadium Darul Aman pada perlawanan seterusnya Selasa ini.
Pertembungan itu menjadi tumpuan ekoran ‘aksi’ di luar padang antara Presiden Persatuan Bolasepak Kedah (KFA), Datuk Seri Muhammad Sanusi Md. Nor dan pemilik JDT, Tunku Ismail Sultan Ibrahim. – KOSMO! ONLINE


Pembangunan keupayaan Paskal harus seiring landskap cabaran semasa
Oleh SHAMSUL KAMAL AMARUDIN

1 Oktober 2022, 8:36 pm
LUMUT – Pembangunan keupayaan Pasukan Khas Laut, (Paskal) Tentera Laut Diraja Malaysia (TLDM) harus menyeluruh selaras arus pemodenan dan perubahan landskap cabaran semasa walaupun berdepan kekangan peralatan serta persenjataan terbaharu.
Panglima TLDM, Laksamana Tan Sri Mohd. Reza Mohd. Sany berkata, apa yang lebih penting ialah perubahan minda serta penguasaan ilmu dalam meningkatkan tahap kompetensi anggota pasukan elit itu.
Terangnya, evolusi pemodenan global jelas ketara termasuk daripada segi teknologi peralatan pertahanan, persenjataan dan juga latihan ketenteraan.
“Untuk itu, saya ingin memaklumkan bahawa saya serta seluruh kepimpinan TLDM amat peka akan kekangan yang dihadapi Paskal terutamanya daripada segi peralatan dan persenjataan baharu.
“Justeru, ingin saya tekankan bahawa TLDM sentiasa berusaha sedaya upaya untuk memenuhi keperluan pengoperasian Paskal dengan sebaiknya,” katanya ketika merasmikan sambutan ulang tahun ke-40 penubuhan Paskal di KD Panglima Garang, Pangkalan TLDM Lumut di sini hari ini.
Mohd. Reza bagaimanapun mengingatkan bahawa, pembaharuan peralatan sahaja tidak akan dapat dioptimumkan sekiranya minda dan sikap anggota Paskal tidak berubah seiring dengan pembaharuan itu.

Justeru, beliau menuntut semua anggota Paskal yang masih aktif berkhidmat untuk menguasai setiap cabang ilmu demi meningkatkan tahap kompetensi serta mutu latihan supaya lebih efektif, mengikut peredaran zaman.
Sementara itu, Panglima Paskal, Laksamana pertama Datuk Mohd. Redzuan Talib berkata, pihaknya tidak pernah berkompromi terhadap kualiti anggota pasukan elit itu.
“Sebagai bukti, daripada 280 yang menjalani ujian asas Paskal tahun ini, hanya 16 orang yang berjaya menamatkan latihan dengan jayanya. Bahkan, latihan berterusan dijalankan dengan pasukan elit Navy Seal dari Amerika Syarikat dan SAS Australia,” katanya. – KOSMO! ONLINE


Malaysia sukar ulang pencapaian Sukan SEA Vietnam 2021
Oleh MUHAMMAD HELMEE RAMLI

1 Oktober 2022, 8:03 pm
KUALA LUMPUR – Majlis Olimpik Malaysia (MOM) memberi bayangan kontinjen negara tidak mungkin mengulangi pencapaian 39 pingat emas yang diraih pada temasya Sukan SEA Vietnam 2021 apabila membawa cabaran seterusnya di edisi Kemboja tahun depan.
Setiausaha Agung MOM, Datuk Mohd. Nazifuddin Najib berkata, pihaknya perlu realistik memandangkan banyak sukan yang sering menjadi lubuk emas Malaysia pada Sukan SEA tidak akan dipertandingkan.
Selain itu, keputusan tuan rumah menyenaraikan sukan-sukan tradisional menyebabkan Malaysia terpaksa meletakkan sasaran pingat emas yang lebih rendah berbanding edisi di Vietnam sebelum ini.
“Kita perlu realistik kerana banyak sukan yang merupakan lubuk emas kontinjen Malaysia dikurangkan di Kemboja. Ketika penganjuran di Vietnam pun sudah dikurangkan dan ia terus dikurangkan pada edisi ke-32 nanti.
“Justeru, kita perlu terima realiti bahawa Malaysia tidak boleh raih pingat emas sama seperti di Vietnam kerana situasi sudah berubah,” katanya ketika ditemui pada mesyuarat bedah siasat Sukan SEA Vietnam di Kuala Lumpur hari ini.
Memandangkan Kemboja sudah menyenaraikan sukan-sukan tradisional seperti bokator, catur kemboja dan gusti, pasukan negara akan berdepan kesukaran memandangkan Malaysia tidak meletakkan fokus terhadap sukan-sukan tersebut.

“Sebagai tuan rumah, Kemboja letak banyak sukan tradisional yang di luar Sukan Olimpik dan kita memang tidak fokus langsung. Oleh itu, kita memang tidak ada peluang langsung untuk dapatkan emas.
“Kita akan buat pemilihan dalam masa terdekat, mungkin akan hantar kontinjen lebih kecil, tetapi dengan peluang untuk berikan impak yang baik dari segi kutipan pingat,” ujarnya.
Sementara itu, ketua kontinjen Sukan SEA Vietnam, Datuk Nur Azmi Ahmad berharap hasil bedah siasat hari ini dapat membantu kontinjen negara melakukan persiapan terbaik menjelang Sukan SEA Kemboja Mei depan.
“Masa untuk kita tebus balik kedudukan di bawah Singapura dalam kutipan pingat di Vietnam. Tidak ada alasan lagi di Kemboja bagaimana untuk dapatkan pingat kerana sudah banyak persediaan dilakukan termasuk Sukan Komanwel dan Sukma (Sukan Malaysia),” ujarnya. – KOSMO! ONLINE


Saintis Thailand hasilkan padi kalis banjir
Oleh KOSMO!

1 Oktober 2022, 7:30 pm
BANGKOK – Sekumpulan penyelidik di Thailand telah membangunkan baka padi kalis banjir bagi mengatasi situasi hujan lebat yang melanda negara itu pada ketika ini, lapor laman Thaiger kelmarin.
Baka padi dinamakan  Hom Le Noi itu boleh tumbuh dalam semua jenis iklim, demikian menurut ketua pasukan yang membangunkannya.
Pasukan saintis ini itu adalah daripada  Pusat Kebangsaan Kejuruteraan Genetik dan Bioteknologi.
Ketua pasukan, Dr Theerayut Tuchinda berkata,  Hom Le Noi juga boleh dicipta untuk menjadi kebal terhadap  ancaman semula jadi. Ia termasuk kebal terhadap belalang coklat iaitu  spesies serangga invasif yang memakan pokok padi. Ia juga boleh dimodifikasi supaya tahan penyakit hawar bakterian daun.
Theerayut berkata, proses penyelidikan baka padi baharu itu telah lama dimulakan iaitu sejak tahun 2013.
Pasukan itu memilih benih padi terbaik yang dibiakkan di dalam makmal untuk ditanam oleh petani di seluruh Thailand.

Tambah Theerayut, Hom Le Noi mempunyai hasil tuaian yang stabil kira-kira 900 kilogram semusim bagi setiap tahun, bergantung kepada keadaan cuaca.
Pengeksport- pengeksport  beras sebelum ini menyatakan bahawa Thailand memerlukan beras baka baharu untuk bersaing dalam pasaran beras global. – Agensi


GTA kekal tidak setuju PRU-15 musim banjir
Oleh MOHD. HUSNI MOHD. NOOR

1 Oktober 2022, 7:18 pm
CYBERJAYA – Gerakan Tanah Air (GTA) mengulangi pendirian bahawa Pilihan Raya Umum Ke-15 (PRU-15) tidak sesuai dilaksanakan pada musim banjir.
Pengerusinya, Tun Dr. Mahathir Mohamad berkata, beliau berpendapat, tarikh sesuai untuk dilaksanakan adalah tahun depan selepas berakhirnya musim banjir.
Beliau berkata, rakyat tidak sepatutnya diletakkan dalam keadaan berisiko untuk keluar membuang undi.
“Tempoh pilihan raya sepatutnya bebas daripada musim banjir dan angin kencang supaya semua orang dapat keluar mengundi dengan selamat,” katanya pada sidang akhbar hari ini.
Katanya, tindakan UMNO untuk tetap mengadakan PRU-15 pada tahun ini dilihat menguntungkan parti itu sahaja.
Dr. Mahathir berkata, beliau menjangkakan dua tarikh PRU-15 yang bakal dipertimbangkan UMNO sama ada akhir bulan Oktober atau akhir bulan November ini.

Menurutnya, tarikh itu mungkin dipilih untuk menguntungkan mereka (UMNO) sahaja dan apabila ramai yang tidak akan keluar mengundi, mereka akan dapat sokongan.
“Mereka tidak peduli jika ramai yang akan terjejas bila keluar buang undi pada musim banjir kerana mereka mahu menang pilihan raya sahaja,” katanya.
Ditanya sama ada GTA akan menghantar surat bantahan kepada Yang di-Pertuan Agong untuk menangguh pembubaran Parlimen jika PRU-15 tetap diadakan tahun ini, Dr. Mahathir berkata, pihaknya akan memutuskan perkara itu kemudian.
Semalam, Mesyuarat Majlis Kerja Tertinggi (MKT) UMNO membuat ketetapan supaya ia diadakan pada tahun ini.
Malah, Perdana Menteri, Datuk Seri Ismail Sabri Yaakob akan mempersembahkan cadangan tarikh pembubaran Parlimen kepada Yang di-Pertuan Agong selaras Perkara 40(1) Perlembagaan Persekutuan.-KOSMO! ONLINE


Penjual ikan tular kahwini wanita cantik dari Russia
Oleh KOSMO!

1 Oktober 2022, 8:00 pm
JAKARTA – Kisah seorang penjual ikan dari Indonesia yang berkahwin dengan wanita berkulit putih dari Russia tular di media sosial Indonesia, lapor laman berita Wolipop.
Pasangan itu tular setelah memuat naik video perkahwinan mereka di laman YouTube.
Anjar Hari Riswanto yang bekerja sebagai penjual ikan di Rembang, Jawa Tengah telah berkahwin dengan Zukofa Veronica atau lebih dikenali sebagai Nika dari bandar St. Petersburg, Russia.
Pasangan itu dikatakan bertemu di Facebook pada 2016. Mereka kemudian bercinta sebelum akhirnya berkahwin pada tahun ini.
Nika kali pertama mengunjungi Indonesia pada 2020 dan dikatakan jatuh cinta dengan kepelbagaian makanan istimewa di negara itu.
“Saya suka nasi dengan tauhu. Sedap boleh makan banyak dengan bakwan dan tempe. Saya juga suka soto banjar,” katanya.

Wanita itu juga gembira kerana dapat mempelajari banyak bahasa dan salah satunya ialah bahasa Jawa.
Anjar berkahwin dengan Nika pada 24 Julai lalu. Pasangan itu kemudian tinggal di rumah sewa dengan tiga bilik tidur.
Video yang dimuat naik pasangan itu mendapat perhatian netizen di ruangan komen.
“Semoga kamu berdua sentiasa sihat selalu,” kata seorang netizen. – Agensi


Perdana Menteri setuju PRU-15 diadakan tahun ini
Oleh KOSMO!

1 Oktober 2022, 7:50 pm
PETALING JAYA – Perdana Menteri, Datuk Seri Ismail Sabri Yaakob sudah menyatakan persetujuannya untuk mengadakan Pilihan Raya Umum Ke-15 (PRU-15) pada tahun ini.
Naib Presiden UMNO, Datuk Seri Mahdzir Khalid berkata, persetujuan itu dinyatakan oleh Perdana Menteri dalam pertemuan membabitkan lima kepimpinan tertinggi atau ‘Top 5’ UMNO semalam.
“Menerusi pertemuan semalam, kita berbincang mengenai perkara berkaitan pilihan raya umum, macam-macam isu dibangkitkan dari segi calonnya, duit, jentera dan macam-macamlah.
“Secara asasnya, Perdana Menteri juga sudah bersetuju PRU-15 diadakan tahun ini,” katanya dalam kenyataan hari ini.
Media melaporkan, Mesyuarat Majlis Kerja Tertinggi (MKT) UMNO membuat ketetapan untuk mengadakan PRU-15 pada tahun ini.
Setiausaha Agung UMNO, Datuk Seri Ahmad Maslan dilaporkan berkata, susulan keputusan itu, Perdana Menteri akan mempersembahkan cadangan tarikh pembubaran Parlimen kepada Yang di-Pertuan Agong selaras dengan Perkara 40(1) Perlembagaan Persekutuan.

Mengenai persiapan UMNO bagi menghadapi PRU-15, Mahdzir yang juga Menteri Pembangunan Luar Bandar berkata, persiapan parti kini mantap dan sudah bersedia untuk menghadapi pilihan raya tersebut.
Terdahulu, lima pemimpin tertinggi UMNO atau lebih dikenali ‘Top 5’ mengadakan mesyuarat di Ibu Pejabat UMNO di Menara Dato Onn, diikuti mesyuarat MKT malam tadi.
Mereka terdiri daripada Presiden UMNO, Datuk Seri Dr Ahmad Zahid Hamidi; Timbalan Presiden, Datuk Seri Mohamad Hasan serta tiga Naib Presiden iaitu Ismail Sabri, Datuk Seri Mohamed Khaled Nordin dan Mahdzir. – KOSMO! ONLINE


Penjara tawar khidmat sewa bilik RM28 sehari
Oleh KOSMO!

1 Oktober 2022, 8:00 pm
NEW DELHI – Sebuah penjara di negeri Uttarakhand, India menyediakan khidmat sewaan bilik bagi mana-mana individu yang mahu menghapuskan nasib malang dalam bacaan horoskop mereka, lapor laman India Today semalam.
Menurut kepercayaan horoskop masyarakat Hindu, jika anda mempunyai kemungkinan untuk dipenjarakan atau dipanggil ‘bandhan yog’, anda boleh mengetepikan ‘dosa’  itu dengan memenuhi tempoh dipenjarakan dengan cara yang ditawarkan seperti itu.
Penjara Haldwani dipercayai institusi pembetulan salah laku pertama di India yang menawarkan khidmat tersebut.
Mereka yang berminat boleh menyewa bilik penjara dengan bayaran 500 rupee (RM28) sehari.
Penguasa penjara Haldwani telah berkata bahawa jika seseorang ingin menyewa bilik di penjara berkenaan, pihaknya akan menyediakan sel yang berasingan daripada banduan sebenar yang terletak di sayap lama.
Bagaimanapun, kebenaran untuk perkhidmatan sewa bilik luar biasa ini perlu mendapat keizinan daripada  ibu pejabat penjara negeri. – Agensi


Program Galeri UNITI terjemah penyatuan Keluarga Malaysia
Oleh MOHD RIDZAUDDIN ROSLAN

1 Oktober 2022, 7:09 pm
KAJANG – Program Galeri UNITI Keluarga Malaysia yang diadakan di AEON BiG Bandar Tun Hussein Onn di sini disifatkan sebagai platform terbaik dalam menterjemahkan semangat penyatuan rakyat sekali gus mewujudkan kehidupan lebih harmoni.
Program anjuran Kementerian Perpaduan Negara dengan kerjasama AEON BiG (M) Bhd. itu berlangsung selama 10 hari bermula 29 September sehingga 9 Oktober dengan menghimpunkan pelbagai aktiviti menarik.
Menterinya, Datuk Halimah Mohamed Sadique berkata, program itu berlangsung secara serentak di sembilan AEON terpilih bermula pukul 10 pagi hingga 10.30 malam.
“Semangat perpaduan yang terbina merentasi sempadan kaum, agama, budaya dan bahasa terus diperkasa melalui kepelbagaian pengisian menarik sepanjang program berlangsung.
“Antara pengisian utama termasuklah pameran Rumah Kami, Citarasa Menu Keluarga Malaysia, Persembahan Busana Etnik Keluarga Malaysia dan aktiviti sukan tradisional,” katanya dalam satu kenyataan hari ini.
Beliau turut menyeru Keluarga Malaysia agar dapat bersama-sama mendukung aspirasi perpaduan dengan sentiasa meraikan kepelbagaian dan menghormati perbezaan.

Antara lokasi terpilih untuk program itu termasuklah AEON BiG Bandar Tun Hussein Onn, Cheras Kuala Lumpur; AEON Bandar Baru Klang, Selangor ; AEON BiG Batu Pahat, Johor dan AEON BiG Falim, Ipoh Perak.
Selain itu, ia termasuklah di AEON BiG Penang Prai, Pulau Pinang; AEON Bandaraya Melaka;
AEON Kota Bharu, Kelantan; AEON Kuching, Sarawak dan AEON Seremban 2, Negeri Sembilan.
Selain itu, Pameran Galeri UNITI ini boleh dikunjungi di lain-lain lokasi seperti ruang legar Pasaraya Kuantan Parade, Pahang selain Kompleks Pentadbiran Kerajaan Persekutuan, Sabah; Kompleks Ujana Kewangan Labuan dan Econsave Kota Tinggi, Johor. – KOSMO! ONLINE


Xavier Jayakumar, Edmund Santhara sah sertai PBM
Oleh ISKANDAR SHAH MOHAMED

1 Oktober 2022, 7:31 pm
SHAH ALAM – Ahli Parlimen Kuala Langat, Datuk Dr. Xavier Jayakumar dan Ahli Parlimen Segamat, Datuk Seri Dr. Edmund Santhara disahkan menyertai Parti Bangsa Malaysia (PBM) hari ini.
Perkara itu diumumkan Presiden Penggantinya, Datuk Zuraida Kamaruddin selepas selesai Persidangan Agung Tahunan 2022 PBM di Pusat Konvensyen Ideal (IDCC) di sini.
Menurut Menteri Perusahaan Perladangan dan Komoditi itu, dua individu berkenaan menjadikan keseluruhan enam Ahli Parlimen menyertai parti tersebut setakat ini.
“Dr. Xavier Jayakumar dan Dr. Edmund Santhara secara automatiknya bersama PBM bermula hari ini.
“Selain mereka, dua lagi Ahli Dewan Undangan Negeri (Adun) di Negeri Sembilan juga sedang dalam proses untuk menyertai parti kelak,” katanya pada sidang akhbar persidangan itu.
PBM sebelum ini mempunyai empat Ahli Parlimen iaitu Ampang (Zuraida), Tebrau (Steven Choong Shiau Yoon), Julau (Larry Sng Wei Shien) dan Silam (Datuk Mohamaddin Ketapi).

Manakala, lima ADUN pula melibatkan tiga dari Perak dan dua dari Selangor.
Dalam pada itu, Zuraida berkata, parti berkenaan masih dalam proses perbincangan lanjut mengenai permohonan memasuki Barisan Nasional (BN).
“Perkembangan setakat ini dilihat positif dan kita menunggu maklumat yang perlu diperincikan lagi.
“Kita masih meneruskan perbincangan dengan Pengerusi BN (Datuk Seri Dr. Ahmad Zahid Hamidi) selain beberapa ahli UMNO dan parti lain,” katanya.
Sementara itu, Zuraida menjelaskan,  ucapan beliau berkaitan penetapan tarikh pilihan raya secara tetap pada persidangan berkenaan adalah bagi Pilihan Raya Umum Ke-16 (PRU-16) dan bukannya ke-15.
“Dengan adanya ketetapan tarikh pilihan raya yang dibuat di peringkat awal, semua pemegang taruh dapat melaksanakan pelan lebih sistematik dan profesional.
“Jadi, perkara seumpama itu yang perlu dilaksanakan bagi memastikan ekonomi dan politik negara stabil,” katanya. – KOSMO! ONLINE


[VIDEO] Kenderaan terhalang punca dua lelaki bertumbuk
Oleh HARRITH HISHAM

1 Oktober 2022, 8:20 pm
GOMBAK – Kenderaan terhalang dipercayai punca dua lelaki tempatan bergaduh sehingga bertumbuk di persimpangan Sekolah Kebangsaan Sri Gombak 2, Batu Caves di sini, semalam.
Pemangku Ketua Polis Daerah Gombak, Superintendan Noor Ariffin Mohamad Nasir berkata, pihaknya terkesan sebuah video berdurasi lebih seminit memaparkan pergaduhan melibatkan dua individu.
Berikutan itu, katanya, polis menerima laporan daripada seorang lelaki tempatan berusia 57 tahun yang merupakan salah seorang pemandu dalam kejadian tersebut.
“Hasil siasatan mendapati kejadian sekitar pukul 2.30 petang itu dipercayai bermula daripada pertengkaran mulut antara mangsa dengan seorang pemandu lain.
“Ia adalah disebabkan kesesakan lalu lintas berpunca daripada kenderaan mangsa yang menghalang kenderaan suspek,” katanya dalam kenyataan hari ini.
Susulan itu, polis meminta kerjasama daripada orang ramai yang melihat dan membantu meleraikan pergaduhan terbabit untuk tampil membantu siasatan.

“Kes disiasat di bawah Seksyen 323 Kanun Keseksaan iaitu kesalahan dengan sengaja menyebabkan cedera.
“Orang ramai yang mempunyai maklumat boleh berhubung dengan Pegawai Penyiasat, Sarjan Nurul Syazleeyana Atarbacha di talian 03-61262222 / 018- 9636942,” ujarnya. – KOSMO! ONLINE


Kelayakan Piala Asia: Skuad B-17 negara ‘mengaum’ di Indonesia
Oleh MUHAMAD ARDIE PUTRA SUHAIMI

1 Oktober 2022, 8:28 pm
PETALING JAYA – Skuad bawah 17 (B-17) memulakan kempen peringkat Kumpulan B kelayakan Piala Asia B-17 dengan langkah kanan selepas menewaskan Palestin 4-0 pada aksi pembukaan sebentar tadi.
Pada perlawanan di Stadium Pakansari, Bogor itu, skuad kendalian Osmera Omaro berjaya menguasai sebahagian besar perlawanan, tetapi gagal memecah kebuntuan pada babak pertama.
Aksi semakin rancak pada separuh masa kedua apabila Muhammad Anjasmirza meledak gol pembukaan pada minit ke-50.
Keyakinan skuad muda Harimau Malaya semakin memuncak dengan menambah gol menerusi Faris Danish pada minit ke-68, Arami Wafiy (m-74) dan Zainurhakimi Zain (m-87).
Selain Palestin, Malaysia telah diundi gergasi Timur Tengah, Emiriah Arab Bersatu (UAE), Guam dan Indonesia.
Aksi seterusnya skuad B-17 negara adalah bertemu Guam pada 5 Oktober depan di venue yang sama.

Juara peringkat kumpulan akan meraih slot automatik ke kejohanan belia berprestij itu selain lima naib juara terbaik dengan satu lagi slot diberikan kepada tuan rumah yang masih belum ditentukan selepas Bahrain menarik diri. – KOSMO ONLINE


Dahulu budak penghantar piza, kini miliki harta lebih RM5 bilion
Oleh KOSMO!

1 Oktober 2022, 6:30 pm
LONDON – Seorang lelaki muda di Britain yang mula bekerja sebagai penghantar piza kini hidup mewah selepas menubuhkan sebuah syarikat di garaj rumah ibu bapanya, lapor akhbar Daily Star semalam.
Ben Francis, 30, telah menubuhkan sebuah syarikat pakaian sukan jenama Gymshark pada 2012. Pakaiannya kini dimiliki oleh ramai ahli sukan, selebriti dan peminat pakaian sukan di seluruh dunia.
Francis kini menjana pendapatan sehingga £1 bilion (RM5.1 bilion) dan mampu membiayai percutian mewah, memiliki motosikal mahal dan berkahwin dengan seorang model kecergasan. Hidupnya kini jauh lebih baik  daripada menjadi seorang budak penghantar pizza di Birmingham.
Syarikatnya yang berpangkalan di Solihull, West Midlands berasal dari permulaan yang sederhana, lapor akhbar The Sun.
Francis pada awalnya menceburi bidang perniagaan suplemen kesihatan sebelum meninggalkan perusahaan itu kerana tidak mendapat keuntungan seperti diharapkan.
Titik tolak kejayaan Francis bermula ketika dia sukar untuk mencari pakaian gimnasium yang disukainya. Francis memutuskan untuk membuatnya sendiri dengan meminta neneknya mengajar cara menjahit.

Francis ketika itu masih belajar sepenuh masa di Universiti Aston, Birmingham sambil bekerja sebagai penghantar piza.
Dia mula meraih keuntungan selepas menawarkan pakaiannya di pasaran selain berhenti belajar untuk menguruskan Gymshark dan dua perniagaan lain secara sepenuh masa.
Jenama itu akhirnya melonjak popular dengan 5.8 juta pengikut di laman Instagram. – Agensi


Rasa sangat hampir dengan Rasulullah – Neelofa
Oleh NUR EMIRA SAIZALI

1 Oktober 2022, 6:34 pm
PETALING JAYA – Selebriti terkenal Neelofa menzahirkan rasa sebak tatkala berpeluang melihat helaian rambut milik Nabi Muhammad SAW yang dipamerkan di Festival Islam dan Halal Antarabangsa di Johor baru-baru ini.
Rasa sebak tersebut terzahir pada riak wajah pemilik nama penuh Noor Neelofa Mohd. Noor itu ketika berada hampir dengan dengan beberapa artifak barangan peribadi milik Rasulullah.
“Ada helaian rambut, cebisan jubah dan capal Nabi.
“Meremang bulu roma dan rasa ibarat begitu hampir dengan Nabi tercinta,” kongsinya dalam InstaStory semalam.
Menerusi video lain, bekas pengacara Nona itu dilihat beberapa kali menitiskan air mata sepanjang melihat barangan pameran tersebut.
“Saat melihat helaian rambut tersebut, Allah SWT beri rasa seolah-olah berada dekat dengan Nabi Muhammad.

“Wahai Allah, bantu kami untuk terus mendapat kemanisan mencintai Rasulullah,” katanya lagi.
Difahamkan, Pertubuhan Kasih Neelofa turut terlibat dalam festival yang berlangsung di Pusat Konvensyen Antarabangsa Persada Johor bermula 29 September lalu.
Sejak berniqab sepenuhnya, pelakon drama Suri Hati Mr. Pilot itu aktif melibatkan diri dalam program kerohaniaan dan keagamaan bersama suaminya, Haris Ismail.- KOSMO! ONLINE


Tiga remaja dicekup buat aksi ‘wheelie’
Oleh ROHANA MOHD. NAWI

1 Oktober 2022, 5:32 pm
KOTA BHARU – Tiga remaja ditahan selepas membuat aksi mengangkat tayar depan atau ‘wheelie’ dan menunggang motosikal secara melulu di Jalan Pantai Cahaya Bulan di sini semalam.
Ketiga-tiga remaja terbabit yang berusia 16 tahun itu dicekup kira-kira pukul 6 petang semasa polis menjalankan Op Samseng Jalanan di kawasan tersebut.
Ketua Polis Daerah Kota Bharu, Asisten Komisioner Mohd. Rosdi Daud berkata, anggota polis yang menjalankan operasi melihat sekumpulan remaja menunggang motosikal.
Menurutnya, ketika itu, dua motosikal dengan salah sebuahnya membonceng penumpang bergerak secara beriringan dari arah sebuah pusat peranginan ke Jalan Pantai Cahaya Bulan.
“Kedua-dua motosikal itu telah melakukan aksi berbahaya iaitu ‘wheelie’ dan menunggang secara melulu.
“Dua motosikal itu ditahan dan tiga remaja tersebut menerima lapan saman melibatkan pelbagai kesalahan termasuk tiada lesen memandu dan tidak memakai topi keledar,” katanya dalam satu kenyataan di sini hari ini.

Menurut Mohd. Rosdi, ujian saringan air kencing mendapati ketiga-tiga remaja negatif dadah dan mereka kini direman bermula hari ini untuk siasatan lanjut.
Tambahnya, kes disiasat mengikut Seksyen 42(1) Akta Pengangkutan Jalan 1987. – KOSMO! ONLINE


Virus monyet seakan Ebola ancam populasi manusia
Oleh KOSMO!

1 Oktober 2022, 5:30 pm
WASHINGTON – Saintis-saintis bimbang berhubung penemuan ancaman pandemik baharu yang dikhuatiri berpunca daripada sejenis virus yang menular dalam populasi monyet di Benua Afrika, lapor portal berita MailOnline semalam.
Dinamakan Virus Demam Derdarah Simian (SHFV), kuman itu berupaya mencetuskan simptom dahsyat seperti deman berdarah Ebola termasuk pendarahan organ dalaman dan membunuh hampir setiap ekor monyet yang dijangkitinya.
Virus itu mengganggu sistem imunisasi, melumpuhkan mekanisme pertahanan utama dan merosakkan badan sel demi sel.
Tiada kes dikesan dalam kalangan manusia setakat ini tetapi SHFV ‘bersedia untuk lonjakan’, kata penyelidik-penyelidik  di Amerika Syarikat (AS).
Dengan membangunkan ujian dan memantau virus berbahaya di dunia, komuniti kesihatan global bagaimanapun berpotensi mengelak tercetusnya pandemik lain selepas Covid-19, kata mereka.
Pakar-pakar di Universiti Colorado Boulder meningkatkan amaran mereka kerana virus SHFV  berupaya menjangkiti manusia.

Dalam satu kajian makmal, mereka mendapati virus tersebut mampu melekat pada badan manusia dengan mudah dan ‘membiak’.
“Virus haiwan ini telah memikirkan cara untuk mengakses sel manusia, membiak dengan sendiri dan mengatas mekanisme sistem imunisasi  yang diharapkan dapat melindungi manusia daripadanya.
“Ini agak jarang berlaku, kita sepatutnya memberi perhatian terhadapnya,” kata pengarang kanan kajian, Dr. Sara Sawyer.
Apabila menjangkiti monyet, virus SHFV menyebabkan gejala demam, pengeluaran cecair dalam sel badan secara berterusan, anoreksia dan pendarahan. Penyakit itu membawa maut dalam masa dua minggu.
SHFV didapati menyerang sel imun dengan cara sama seperti virus kurang imun manusia (HIV), pendahulunya yang berasal daripada sejenis cimpazi di Afrika. – Agensi


Korea Utara tidak serik lancar peluru berpandu
Oleh KOSMO!

1 Oktober 2022, 6:00 pm
PYONGYANG  – Korea Utara melancarkan dua peluru berpandu balistik awal semalam, kata tentera Korea Selatan, iaitu pelancaran keempat oleh negara komunis yang memiliki senjata nuklear itu minggu ini ketika Seoul, Tokyo dan Washington meningkatkan latihan ketenteraan bersama untuk menangkis ancaman Pyongyang.
Tentera Korea Selatan berkata, pihaknya ‘mengesan dua peluru berpandu jarak dekat, antara pukul 6.45 pagi hingga 7.03 pagi yang dilancarkan dari kawasan Sunan di Pyongyang ke Laut Timur’, merujuk kepada perairan yang juga dikenali sebagai Laut Jepun.
“Peluru berpandu itu ‘terbang sejauh sekitar 350 kilometer, setinggi 30 kilometer dan pada kelajuan 7,408 kilometer sejam,” kata Ketua Turus Bersama Seoul dalam satu kenyataan, Beliau menganggap pelancaran misil itu sebagai ‘provokasi serius.’
Tokyo turut mengesahkan pelancaran itu dan berkata, misil Korea Utara jatuh di luar zon ekonomi eksklusif Jepun.
“Peluru berpandu itu terbang dalam trajektori yang tidak teratur,” kata Timbalan Menteri Pertahanan, Toshiro Ino.
Pakar-pakar pertahanan berkata, trajektori tidak teratur menunjukkan peluru berpandu Pyongyang mampu bergerak dalam penerbangan, menjadikannya lebih sukar dikesan dan dipintas.

Korea Utara menjadikan lawatan Naib Presiden Amerika Syarikat (AS), Kamala Harris ke Seoul sebagai alasan untuk melancarkan peluru berpandu termasuk misil balistik jarak dekat pada Ahad, Rabu dan Khamis lalu, termasuk beberapa jam selepas Harris berlepas pulang dari Korea Selatan.
Washington mempunyai kira-kira 28,500 anggota tentera di Korea Selatan untuk membantu melindungi sekutunya daripada ancaman Korea Utara.
Di bawah pentadbiran Presiden Yoon Suk-yeol yang memegang jawatan pada Mei lalu, Korea Selatan dan AS, telah meningkatkan latihan ketenteraan bersama. Latihan sedemikian menimbulkan kemarahan Korea Utara  yang melihatnya sebagai persiapan untuk pencerobohan. – AFP


Ribut petir di 6 negeri Semenanjung, Sabah dan Sarawak petang ini
Oleh MARLIA ZAKARIA

1 Oktober 2022, 6:08 pm
PETALING JAYA – Ribut petir, hujan lebat dan angin kencang diramalkan berlaku di enam negeri Semenanjung serta Sabah dan Sarawak pada petang ini.
Menurut Jabatan Meteorologi (MetMalaysia), ia melibatkan Kedah (Langkawi, Kubang Pasu, Kota Setar, Pokok Sena, Padang Terap, Yan, Pendang, Sik dan Baling), Perak (Kuala Kangsar, Kinta dan Kampar) dan Terengganu (Hulu Terengganu, Dungun dan Kemaman).
“Di Pahang, ribut petir dijangka berlaku Jerantut dan Kuantan, manakala di Selangor meliputi daerah Sabak Bernam, Kuala Selangor dan Hulu Selangor.
“Cuaca buruk sama turut diramalkan berlaku di Johor iaitu di Batu Pahat, Kluang, Mersing, Pontian, Kulai dan Johor Bahru,” katanya.
Turut terkesan katanya, Sarawak meliputi daerah Serian, Samarahan (Simunjan), Miri (Telang Usan dan Marudi) dan Limbang.
“Ribut petir dijangka turut melanda Sabah di Pedalaman (Tambunan), Pantai Barat (Ranau) dan Sandakan (Tongod).

“Keadaan cuaca buruk itu dijangka berlarutan sehingga pukul 7 malam ini,” katanya. – KOSMO! ONLINE


Isteri lempar suami dari tingkat lima gara-gara berkahwin dua
Oleh KOSMO!

1 Oktober 2022, 7:00 pm
KAHERAH – Seorang wanita Mesir nekad membunuh suaminya yang berkahwin dua dengan melempar lelaki itu dari balkoni tingkat lima kediaman mereka, lapor laman berita Gulf News semalam.
 Jenayah itu mencetuskan perdebatan di media sosial dengan sebahagian netizen media sosial menuntut hukuman maksimum terhadap pesalah.
Mangsa dikatakan bekerja di luar Mesir dan pulang ke negara itu untuk bercuti.
Suspek dikatakan telah memanggil bapa, abang-abang dan beberapa samseng ke rumah mereka untuk memaksa suaminya menceraikan isteri kedua.
Bagaimanapun, apabila mangsa enggan, mereka memukul lelaki itu dengan teruk sebelum mencampak tubuhnya dari balkoni tingkat lima.
Keluarga mangsa menuduh menantu mereka dan keluarganya membunuh anak lelaki mereka selepas memaksa mangsa menandatangani beberapa kertas untuk manfaat isteri pertamanya.

Selepas dia menyerah kepada tuntutan mereka, suspek memberitahu bahawa mangsa terjatuh dari balkoni dan membawa mayatnya ke hospital dengan mendakwa dia telah membunuh diri.
Bagaimanapun, selepas disoal siasat, jawapan yang tidak selari mengenai kejadian menimbulkan syak wasangka polis sebelum mereka semua mengaku terlibat dalam pembunuhan tersebut. – Agensi


Isteri rakam detik bahagia, 6 hari sebelum suami dijemput Ilahi
Oleh KOSMO!

1 Oktober 2022, 5:59 pm
PETALING JAYA – Rindu kepada mereka yang telah tiada pastinya menyakitkan.
Hanya gambar-gambar dan rakaman momen kebahagiaan sebelumnya sahaja mampu mengubat rindu yang tidak berpenghujung.
Begitulah yang berlaku kepada pengguna TikTok @D_mas, yang sempat merakam detik indah bersama arwah suami enam hari sebelum pasangannya itu meninggal dunia dipercayai akibat serangan jantung.
Dalam video tersebut, dia sempat bergurau meminta lelaki itu menjamah sedikit makanan di sebuah restoran, namun ditolak dengan alasan sudah kenyang hanya dengan menatap wajah isterinya itu sambil merenung penuh makna.
“Siapa sangka masa ini enam hari lagi arwah akan pergi selamanya. Dia memang kurang makan nak jaga kesihatan katanya.
“Sempat lagi bergurau senda bila disuruh makan. Semoga abang tenang di alam sana, al-Fatihah,” tulisnya pada keterangan video.

Perkongsian tersebut tidak hanya terhenti di situ, malah rata-rata netizen menzahirkan rasa sedih dan simpati dengan hantaran video yang menyentuh hati itu.
“Saya faham apa puan rasa. Semoga arwah ditempatkan dalam kalangan orang yang soleh. Saya pula yang nangis,” ujar Sakinah Muhammad.
“Arwah suami saya pun dalam sebulan nak pergi, dia jadi kurang makan katanya nak diet,” kongsi Cik Puan Sri pula.
“Semoga video ini menjadi iktibar agar kita sentiasa hargai orang sekeliling sebelum mereka pergi,” tulis Afkar Souk. – KOSMO! ONLINE


TNB nafi tiang elektrik timpa bumbung rumah 2 budak maut
Oleh SITI A'ISYAH SUKAIMI

1 Oktober 2022, 6:37 pm
PETALING JAYA – Tidak berlaku talian terputus daripada tiang Tenaga Nasional Berhad (TNB) dan menimpa bumbung rumah mangsa seperti dakwaan pihak tertentu dalam insiden dua beradik maut terkena renjatan elektrik di Kampung Teras Jernang, Bandar Baru Bangi semalam.
Menurut kenyataan TNB, pihaknya dan Suruhanjaya Tenaga (ST) sedang menyiasat kejadian tersebut.
“Justeru, TNB meminta kerjasama orang ramai agar tidak membuat spekulasi mengenai punca kejadian sehingga siasatan selesai sepenuhnya dan sebagai menghormati keluarga mangsa,” katanya hari ini.
Dalam pada itu, TNB memaklumkan, wakilnya telah menziarahi keluarga dan turut menyerahkan sumbangan ehsan.
Terdahulu, Kosmo! Online melaporkan, dua beradik maut selepas terkena renjatan elektrik ketika sedang mandi di dalam besen di halaman rumah mereka di Kampung Teras Jernang, Bandar Baru Bangi semalam.
Kejadian kira-kira pukul 6 petang itu menyebabkan kedua-dua mangsa iaitu Adam Haziq Zamri, 10, dan adiknya, Adam Harish Zamri, 9, tidak sedarkan diri sebelum dihantar ke Hospital Serdang. – KOSMO! ONLINE


Mesej tular culik, jual organ palsu
Oleh HARRITH HISHAM

1 Oktober 2022, 6:28 pm
PETALING JAYA – Polis mengesahkan satu mesej tular di media sosial bertajuk ‘amaran kepada semua ibu bapa atau penjaga mengenai harga organ di Malaysia’ adalah palsu.
Ketua Komunikasi Korporat Polis Diraja Malaysia (PDRM) Bukit Aman, Asisten Komisioner Skandaguru Anandan berkata, pihaknya tidak pernah mengeluarkan sebarang amaran seperti mana mesej yang ditularkan itu.
“Kita kesan mesej tular tersebut di media sosial yang menyenaraikan harga jualan bagi organ manusia seperti jantung, buah pinggang, mata, paru-paru dan hati.
“Mesej itu turut mendakwa kononnya pihak Bukit Aman mengeluarkan amaran berkenaan dua kenderaan berwarna putih dikatakan terlibat dalam kegiatan penculikan manusia dan penjualan organ terutamanya kanak-kanak berusia bawah 15 tahun,” katanya dalam kenyataan hari ini.
Bagaimanapun, katanya, sehingga kini, tiada sebarang laporan polis diterima seperti yang dimaksudkan dalam mesej tular tersebut.
“PDRM mengingatkan orang ramai agar tidak mudah percaya dan terpengaruh serta tidak membuat perkongsian sebarang hantaran mesej di aplikasi media sosial yang tidak sahih,” ujarnya. – KOSMO! ONLINE


Kerajaan bakal lupus hutang peserta Felcra bernilai RM230 juta
Oleh ROSMIZAN RESDI

1 Oktober 2022, 5:20 pm
PASIR MAS – Kerajaan dijangka akan memuktamad dan melupuskan hutang tertunggak sebanyak RM230 juta melibatkan seramai 20,000 peserta Felcra dalam masa terdekat.
Menteri Pembangunan Luar Bandar, Datuk Seri Mahdzir Khalid berkata, masalah tunggakan hutang itu membabitkan kos pembangunan, proses menanam pokok, membuat pagar dan sebagainya yang dilakukan oleh peserta Felcra sejak lebih 30 tahun lalu.
Menurutnya, Felcra sebelum ini sentiasa memberi ruang kepada peserta untuk membuat pembayaran hutang secara bulanan mengikut hasil pendapatan mereka.
“Felcra juga tidak menetapkan jumlah yang perlu dibayar. Kebanyakan hutang ini sudah lama sehingga membabitkan beberapa generasi mereka, malah ada dalam kalangan peserta sudah meninggal dunia.
“Jadi, kita sedang memuktamadkan untuk melupuskan hutang sebanyak RM230 juta itu. Kita akan putuskan masa yang sesuai sebelum mengumumkannya secara rasmi,” katanya pada sidang akhbar di Program Jelajah Mini Karnival Keluarga Malaysia Felcra Berhad 2022 di Padang Kampung Batu Karang di sini hari ini.
Mengulas lanjut, menurut Mahdzir, masalah itu akan menyebabkan generasi seterusnya akan turut mengalami masalah yang sama sekiranya hutang berkenaan tidak dilupuskan.

Dalam pada itu, ketika diminta mengulas mengenai ancaman harimau di penempatan orang asli di Gua Musang, beliau berkata, pihaknya menyerahkan perkara berkenaan kepada Jabatan Kemajuan Orang Asli (Jakoa) dan Jabatan Perlindungan Hidupan Liar dan Taman Negara (Perhilitan) untuk tindakan lanjut.
“Setakat ini, kita tidak mempunyai laporan penuh mengenai perkara tersebut, namun ia adalah di bawah bidang kuasa Jakoa dan Perhilitan.
“Oleh itu, biar dua jabatan itu mengambil tindakan kerana ia merupakan bidang kuasa mereka,” katanya. – KOSMO! ONLINE


Lelaki India angkat tangan lebih sedekad
Oleh KOSMO!

1 Oktober 2022, 4:42 pm
NEW DELHI – Seorang sami di India telah mengangkat tangannya secara berterusan selama lebih satu dekad sebagai penghormatan kepada dewa, lapor laman berita Oddity Central semalam.
Mahant Radheypuri Juna Akhara dari bandar Allahabad mengangkat tangan kanannya selama lebih 10 tahun sebagai penghormatan kepada dewa agama Hindu.
Dalam sebuah klip video yang kembali tular di Twitter baru-baru ini, Akhara memberitahu bahawa dia melakukan perbuatan itu supaya dewa menyedarinya.
Sehingga hari ini, tangan sami itu seolah-olah tersekat pada kedudukan tersebut. Dia malah tidak merasakan kehadiran tangannya lagi.
Dalam kes berasingan lebih sedekad lalu, seorang sami dilaporkan mengangkat tangannya selama 38 tahun dan menjadi simbol kepada penganut agamanya di seluruh India.
Amar Bharati kini sudah mengangkat tangannya selama lebih setengah abad.

Pencapai Bharati menjadikan usaha Akhara kelihatan mudah jika dibandingkan antara kedua-dua mereka.
Selepas bertahun-tahun, otot lengan dikatakan akan mengecut sebelum seluruh anggota badan itu menjadi kebas dan tersekat dalam kedudukan yang tidak normal. – Agensi


Rumah tangga berantakan undang sakit mental
Oleh KOSMO!

1 Oktober 2022, 4:27 pm
PETALING JAYA – Menempuh alam perkahwinan adakala tidak seindah yang dirancang.
Namun jika perkahwinan itu berkonsepkan saling jaga-menjaga, aura positif pasti tercetus hasil kebahagiaan yang dicipta bersama.
Menerusi perkongsian Facebook Public Health Malaysia, pasangan yang berkahwin sebenarnya berisiko rendah mendapat kemurungan jika dikelilingi persekitaran yang berkualiti.
“Jika ada akses kepada makanan dan persekitaran yang lebih berkualiti dan sihat mereka berisiko rendah untuk alami anxiety dan bunuh diri.
“Ia termasuk berisiko rendah untuk mendapat serangan jantung dan strok,” katanya.
Tambahnya lagi, perkahwinan secara umumnya akan memberi kesan positif kepada kesihatan tubuh manusia.

“Hubungan perkahwinan yang sihat sangat penting untuk kesihatan mental dan fizikal.
“Namun langit tidak selalunya cerah. Ada yang menghadapi gelora dalam perhubungan. Bagi individu ini, mereka berisiko tinggi untuk alami kesan dari segi kesihatan mental,” katanya. – KOSMO! ONLINE


Berulang-alik jaga isteri sakit, suami maut nahas motosikal
Oleh DIYANATUL ATIQAH ZAKARYA

1 Oktober 2022, 4:53 pm
ALOR GAJAH – Pengorbanan seorang suami menjaga isterinya yang sakit tidak berpanjangan apabila dia maut dalam nahas di lampu isyarat Simpang Ampat, di sini, awal pagi tadi.
Dalam kejadian kira-kira pukul 5.30 pagi itu, mangsa, Abd. Rahim Hussin, 74, yang menunggang motosikal jenis Yamaha Ego Avantiz meninggal dunia di lokasi akibat kecederaan parah di kepala.
Turut maut dalam nahas adalah pekerja kilang, Muhammad Farul Rizuan Zulkiply, 32.
Ketua Polis Daerah Alor Gajah, Superintendan Arshad Abu berkata, kejadian dipercayai berlaku apabila mangsa cuba membuat pusangan U di lampu isyarat untuk menghala ke Alor Gajah.
“Hasil siasatan, Muhammad Farul yang menunggang motosikal jenis SYM Jet X Std telah meneruskan perjalanan semasa lampu isyarat berwarna hijau.
“Bagaimanapun tiba-tiba warga emas berkenaan yang datang dari arah Alor Gajah membuat pusangan U, menyebabkan motosikal mereka bertembung,” katanya kepada pemberita hari ini.

Ujarnya, akibat rempuhan itu kedua-dua penunggang disahkan meninggal dunia di tempat kejadian oleh pegawai perubatan.
Mengulas lanjut beliau berkata, pihaknya difahamkan warga emas berkenaan menetap di Taman Naning dan terpaksa berulang-alik ke rumah anaknya di Alor Gajah bagi menjaga isterinya yang sakit.
“Untuk sementara arwah duduk dengan anaknya di Alor Gajah kerana menjaga isterinya yang sakit di sana.
“Rutin harian arwah akan balik ke rumahnya di Taman Naning untuk beri makan kucing dan ayam, kemungkinan arwah berpatah balik dan buat pusingan U bagi mengambil barang yang tertinggal,” katanya.
Katanya, mayat kedua-dua mangsa telah dibawa ke Unit Forensik Hospital Alor Gajah untuk proses bedah siasat dan kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


PTPTN sasar RM150 juta deposit sempena BMS 2022
Oleh HARRITH HISHAM

1 Oktober 2022, 5:00 pm
KUALA LUMPUR – Perbadanan Tabung Pendidikan Tinggi Nasional (PTPTN) mensasarkan sebanyak RM150 juta jumlah deposit Simpan SSPN sempena Bulan Menabung Simpan (BMS) SSPN 2022.
Menteri Pengajian Tinggi, Datuk Noraini Ahmad berkata, sehingga 31 Ogos lalu, PTPTN telah merekodkan sebanyak RM12.81 bilion deposit Simpan SSPN dengan bilangan akaun berjumlah 5.5 juta.
Menurut Noraini, kejayaan tersebut sekali gus menunjukkan bahawa Keluarga Malaysia semakin cakna terhadap keperluan menabung untuk masa hadapan.
“Seiring dengan (BMS) SSPN 2022, bermula semalam sehingga 31 Oktober ini, PTPTN akan turun padang untuk berjumpa dengan orang ramai.
“Tujuannya adalah untuk meningkatkan lagi literasi kewangan dalam kalangan masyarakat,” katanya ketika berucap pada Majlis Pelancaran BMS SSPN 2022 di Sunway Velocity, di sini, hari ini.
Noraini berkata, pelbagai keistimewaan ditawarkan untuk manfaat Keluarga Malaysia menerusi Simpan SSPN Prime dan Simpan SSPN Plus.

“Antaranya termasuklah pelepasan taksiran cukai pendapatan sehingga RM8,000 setahun, dividen yang kompetitif, Geran Sepadan sehingga RM10,000 bagi satu keluarga yang layak, patuh syariah dan dijamin Kerajaan.
“Malah, kedua-dua produk ini turut mempunyai perlindungan takaful ke atas pendeposit sebagai nilai tambah sekiranya berlaku musibah yang tidak diingini,” ujarnya.
Jelasnya lagi, buat julung kalinya, PTPTN turut menganjurkan Cabutan BMS 2022 yang menawarkan hadiah wang tunai berjumlah hampir RM50,000 peringkat nasional, dan juga hadiah berupa pelbagai barangan yang menarik di peringkat negeri. – KOSMO! ONLINE


PRU-15: Bersatu sedia bila-bila masa – Radzi
Oleh KAMARIAH KHALIDI

1 Oktober 2022, 5:00 pm
PUTRAJAYA – Parti Pribumi Bersatu Malaysia (Bersatu) bersedia untuk menghadapi Pilihan Raya Umum Ke-15 (PRU-15) pada bila-bila masa, namun tetap berpendirian kepentingan rakyat harus diutamakan.
Naib Presiden Bersatu, Datuk Dr. Radzi Jidin berkata, ini kerana rakyat sudah berdepan dengan situasi sukar selama dua tahun ketika negara dilanda pandemik Covid-19 dan rata-ratanya tidak mahu PRU-15 dijalankan ketika musim banjir.
“Pendirian kami (Bersatu) bersedia bila-bila masa sahaja untuk PRU-15 diadakan, namun kepentingan rakyat itu perlu diberi keutamaan terlebih dahulu, itu apa yang kita tekankan.
“Kita ada simpati serta faham kesusahan rakyat, kita ingin beri ruang sebanyaknya untuk proses pentadbiran dan pengurusan negara dapat diberi keutamaan demi kesejahteraan rakyat,” katanya menerusi sidang akhbar selepas majlis penyerahan pelaksanaan projek pembinaan Kompleks Sekolah Presint 15 di sini hari ini.
Dalam perkembangan berkaitan, Radzi yang juga Menteri Kanan Pendidikan berkata, Kementerian Pendidikan (KPM) bersedia untuk aset dan sumber manusianya digunakan untuk berdepan PRU-15 walaupun terdapat kemungkinan ia dijalankan ketika musim banjir pada hujung tahun ini.
Jelas beliau, KPM sebagai sebuah institusi sentiasa memberi dokongan dan sokongan untuk sekolah digunakan sebagai pusat pemindahan sementara (PPS) atau pusat pengundian.

“Ini sebahagian daripada perkara yang kita sudah buat untuk sekian lama. Dalam apa jua keadaan diperlukan untuk banjir, maka kami bersedia untuk beri kerjasama bagi tujuan tersebut.
“Kalau diperlukan sekolah untuk penggunaan sebagai pusat pengundian pun, itulah yang kita akan beri kerjasama,” ujarnya. – KOSMO! ONLINE


Bezzecchi sambar petak pertama GP Thailand
Oleh KOSMO!

1 Oktober 2022, 5:19 pm
BURIRAM – Pelumba pasukan Mooney VR46 Racing Team, Marco Bezzecchi mencipta kejutan sensasi apabila menempah petak pertama menjelang Grand Prix (GP) Thailand di Litar Antarabangsa Buriram esok.
Ini adalah kali pertama pelumba berusia 23 tahun dari Rimini, Itali itu akan memulakan perlumbaan Kejuaraan Motosikal Dunia (MotoGP) di petak hadapan sepanjang saingan musim ini.
Bezzecchi meraih kejayaan itu dengan merekodkan catatan masa terpantas satu minit 29.671 saat (s) selepas melintasi garisan penamat pada masa terakhir kelayakan kedua (Q2) sebentar tadi.
“Saya langsung tak menjangka kedudukan petak pertama selepas melintasi garisan penamat. Saya cuba sehabis baik untuk tamatkan sesi kelayakan ini,” kata Bezzecchi.
Pelumba Prima Pramac Racing, Jorge Martin pula akan memulakan perlumbaan GP Thailand esok di petak kedua diikuti Francesco Bagnaia dari pasukan Ducati Lenovo Team di petak ketiga.
Juara bertahan yang juga pendahulu carta keseluruhan MotoGP musim ini, Fabio Quartararo dari pasukan Monster Energy Yamaha terpaksa akur menamatkan sesi kelayakan kedua di tempat keempat. – KOSMO! ONLINE


Peniaga Kompleks Mutiara Selera Tanjung Bungah mahu kembali berniaga
Oleh SAFINA RAMLI

1 Oktober 2022, 3:10 pm
GEORGE TOWN – Lebih 30 peniaga asal Kompleks Mutiara Selera Tanjung Bungah di sini merayu supaya mereka dibenarkan kembali beroperasi di bangunan berkenaan setelah siap dibina semula nanti.
Ahli Jawatankuasa Persatuan Penjaja Kompleks Mutiara Selera Tanjung Bungah, Roseliani Zakariah berkata, ini kerana lesen kesemua peniaga asal kompleks itu ditarik balik selepas kejadian kebakaran dua tahun lalu.
Menurutnya, mereka juga dimaklumkan yang kompleks berkenaan akan diuruskan pihak operator swasta.
”Sebelum ini, kompleks tersebut di bawah seliaan Majlis Bandaraya Pulau Pinang (MBPP) namun kini diuruskan pula oleh Perbadanan Ketua Menteri (CMI).
”Kami sebagai peniaga asal terkilan kerana tidak pernah dipanggil untuk mendapatkan makluman terkini mengenai pembinaan kompleks ini dan kami tahu mengenai tender kepada operator swasta ini pun menerusi surat khabar.
”Kami juga bimbang sekiranya operator swasta menguruskan kompleks ini bagaimana dengan nasib kami peniaga asal di sini, adakah kami dapat peluang berniaga semula,” katanya di sini hari ini.

Dalam kejadian 7 November 2020, Kompleks Mutiara Selera Tanjung Bungah yang menjadi tumpuan orang ramai khususnya para pelancong hampir musnah sepenuhnya dalam kebakaran.
Kompleks itu kemudian dibangunkan semula oleh kerajaan negeri dengan kos RM3.49 juta dan dijangka siap tahun ini.-KOSMO! ONLINE


Kes denggi di Kedah meningkat 125.8 peratus
Oleh JAMLIAH ABDULLAH

1 Oktober 2022, 4:41 pm
ALOR SETAR – Kes denggi di negeri ini meningkat sehingga 125.8 peratus dengan dua kematian sehingga 24 September lalu akibat kekerapan hujan sejak beberapa bulan lepas.
Pengerusi Jawatankuasa Kesihatan dan Kerajaan Tempatan negeri, Datuk Dr. Mohd. Hayati Othman berkata, sebanyak 883 kes direkodkan sepanjang tempoh tersebut berbanding hanya 391 kes pada tahun lalu.
“Jumlah kejadian wabak denggi yang dilaporkan sehingga Sabtu lalu adalah 77 wabak berbanding 14 wabak pada tempoh sama pada tahun 2021.
“Daripada 77 wabak denggi, lima kawasan panas berjaya dikawal, 65 wabak sudah tamat manakala tujuh wabak lagi masih aktif,” katanya ketika ditemui selepas Program Gotong Royong Mega 2.0 Perangi Aedes Peringkat Negeri Kedah 2022 di Taman Wira Mergong di sini, hari ini.
Kata beliau, daerah Kota Setar mempunyai tiga kawasan wabak yang masih aktif iaitu Mergong, Kota Nelayan dan Taman Seri Putra.
“Kita bimbang kes denggi ini akan terus meningkat terutama pada musim tengkujuh nanti. Mengikut rekod pada tahun-tahun sebelum ini, kes denggi di Kedah meningkat pada musim hujan,” ujarnya.

Menurutnya, dalam tempoh 1 Januari hingga 24 September lalu, sebanyak 250,417 premis diperiksa dan 4,799 kompaun dikeluarkan di bawah Akta Pemusnahan Serangga Pembawa Penyakit (APSPP) 1975 dengan nilai RM2.29 juta kepada pemilik premis yang terdapat pembiakan aedes. – KOSMO! ONLINE


Sokong idea tetapkan tarikh pilihan raya
Oleh ISKANDAR SHAH MOHAMED

1 Oktober 2022, 4:42 pm
SHAH ALAM – Parti Bangsa Malaysia (PBM) menyokong idea untuk menjadikan tarikh pilihan raya sebagai satu perkara yang tetap dan tidak berubah-ubah berdasarkan keputusan parti pemerintah.
Presiden penggantinya, Datuk Zuraida Kamaruddin berkata, ini bukan sahaja akan memudahkan parti-parti yang bakal bertanding, tetapi juga memberikan kesan kestabilan dalam ekonomi negara terutama dalam aspek pelaburan.
Kata Menteri Perusahaan Perladangan dan Komoditi itu, dengan adanya tindakan ini, kerajaan boleh dirancang dan direncana dengan baik sekali gus tidak celaru sebegini.
“Adakah kita mahu terus dalam keadaan begini dan agenda PBM mahu membawa perubahan dengan ‘reset’ dan harus memperbetulkan yang betul.
“Sudah tiba masanya kita mengangkat agenda itu agar ada penetapan tarikh pilihan raya akan datang,” katanya ketika berucap merasmikan Persidangan Agung Tahunan Pertama PBM di Pusat Konvensyen Ideal (IDCC) di sini hari ini.
Jelas Zuraida, pihaknya berpegang kepada prinsip mempertahankan terlebih dulu apa yang dimiliki parti itu pada PRU-15.

“Kita pertahan dulu apa yang ada di tangan kita sekali pun akan membantu mana-mana gabungan yang mahu mencari jalan demi manfaat bersama,” ujarnya.
Dalam pada itu, beliau berkata, PBM menggariskan enam teras utama yang berupaya membawa Malaysia ke mercu lebih tinggi dan mengatasi keupayaan negara lain.
“Teras itu meliputi keharmonian antara semua kaum, pemerkasaan penglibatan wanita kuasa anak muda dan pendidikan sama ada akademik atau kemahiran.
“Selain itu, kita memfokuskan agenda sains dan teknologi serta reset ekonomi negara,” ujarnya.
Tambah Zuraida, PBM turut akan melancarkan Doktrin Bangsa Malaysia iaitu garis panduan untuk diteladani setiap ahli parti bagi memastikan misi perjuangan membangunkan Malaysia tercapai.  -KOSMO! ONLINE


Devina Kirana ‘diserang’ netizen, dituduh kekasih gelap Rizky Billar
Oleh MOHAMMAD SHAHEMY AZMI

1 Oktober 2022, 2:14 pm
TIDAK hanya Lesti Kejora dan Rizky Billar, nama pelakon yang juga model jelita, Devina Kirana turut menjadi sasaran netizen selepas didakwa menjadi punca keberantakan rumah tangga pasangan selebriti popular itu.
Hasil siasatan yang dijalankan netizen, timbul spekulasi mengatakan Devina merupakan individu yang dikatakan kekasih gelap Rizky sehingga disebut-sebut sebagai ‘pencuri laki orang’ atau pelakor dalam kalangan peminat di Indonesia.
Akibatnya, akaun Instagram pelakon berusia 28 tahun itu tdiserang netizen dengan pelbagai cacian.
“Dasar perampas. Dekat dengan Rizky kerana lelaki itu berjaya. Kejayaannya juga disebabkan isterinya Lesti,” ujar seorang netizen.
“Wajahnya cantik. Tapi sayang memilih suami orang,” kata seorang lagi pengguna Instagram.
“Kalau benar kamu jadi perosak rumah tangga orang, kamu memang benar-benar tidak punya hati,” komen seorang lagi netizen.

Sementara itu, menurut laporan Detik.com, Devina dipetik meluahkan kekesalan lantaran dituduh sebagai wanita simpanan Rizky Billar seperti dakwaan netizen.
Malah, wanita itu turut berasa sangat penat apabila ruangan komen Instagram dibanjiri serangan kebencian dan kata-kata kesat netizen.
“Kenapa saya yang dituduh? Saya jadi bingung apabila diserang netizen sedangkan saya tidak bersalah dalam hal ini,” ujarnya.
Hasil tinjauan dalam Instagram turut menemui sebuah akaun Instagram khas yang dibuka netizen untuk mengkritik Devina diberi nama @kiranadevina.billar.
Profil akaun Instagram tersebut turut memaparkan foto pasport pernikahan Rizky dan Lesti. Bagaimanapun, wajah Lesti telah disunting menjadi wajah Devina.
Netizen mula menebak Devina sebagai kekasih gelap Rizky selepas mereka pernah bergandingan menerusi sinetron berjudul Jodoh Wasiat Bapak Bapak 2.
Rabu lalu, industri hiburan Indonesia gempar apabila Lesti, 28, membuat laporan polis terhadap suaminya, Rizky apabila dipukul dan dicekik selepas mendakwa lelaki itu berlaku curang terhadapnya.
Dalam laporan polis yang dibuat, Lesti mendakwa telah dihempas ke atas katil sebelum dicekik sehingga jatuh ke lantai oleh suaminya. – KOSMO! ONLINE


Dua beradik maut terkena renjatan elektrik
Oleh KOSMO!

1 Oktober 2022, 2:40 pm
BANDAR BARU BANGI – Dua beradik maut selepas terkena renjatan elektrik ketika sedang mandi di dalam besen di halaman rumah mereka di Kampung Teras Jernang di sini petang semalam.
Kejadian kira-kira pukul 6 petang itu menyebabkan kedua-dua mangsa iaitu Adam Haziq Zamri, 10, dan adiknya, Adam Harish Zamri, 9, tidak sedarkan diri sebelum dihantar ke Hospital Serdang.
Ketua Polis Daerah Sepang, Asisten Komisioner Wan Kamarul Azran Wan Yusof berkata, mangsa yang meninggal dunia merupakan anak kedua dan ketiga daripada empat beradik, dengan kedua-dua ibu bapa mereka bekerja sebagai peniaga kedai makanan.
Katanya, berdasarkan maklumat awal, bapa mangsa hanya mengetahui kejadian itu selepas pulang ke rumah dari kedai dan mendapati kedua-dua mangsa sudah tidak sedarkan diri.
“Bapa mangsa dakwa anaknya meninggal dunia berpunca dari renjatan elektrik yang mengalir dari sebatang besi yang merupakan besi penyidai baju.
“Pihak Tenaga Nasional Berhad (TNB) juga telah mengesahkan berlaku geseran dari wayar tepi rumah bapa mangsa terus ke zink rumah di mana menyebabkan wayar tersebut luka dan arus elektrik mengalir melalui besi penyidai baju.

“Kedua-dua mangsa terkena renjatan elektrik apabila bersentuhan dengan besi penyidai baju yang berada di tempat mandi,” katanya di sini hari ini.
Katanya, kedua-dua mangsa akan melalui proses bedah siasat selepas ujian saringan Covid-19 di Hospital Serdang. – KOSMO! ONLINE


Tiga penambahbaikan kerajaan mantapkan sistem pendidikan
Oleh MARLIA ZAKARIA

1 Oktober 2022, 2:47 pm
KUALA LUMPUR – Perdana Menteri, Datuk Seri Ismail Sabri Yaakob hari ini mengumumkan tiga penambahbaikan bagi memantapkan lagi sistem pendidikan negara.
Antaranya adalah isu yang melibatkan guru-guru dan pegawai-pegawai pendidikan berhubung gred guru besar di sekolah rendah yang hanya dihadkan kepada gred DG48 dan guru penolong kanan pada Gred 44.
“Sukacitanya saya umumkan guru besar gred DG48 (khas untuk penyandang) tidak diturunkan sebagai guru penolong kanan (GPK) atau guru biasa di sekolah rendah apabila dinaikkan pangkat ke gred DG52 dan DG54 secara ‘time based’ berasaskan kecemerlangan (TTBK). gred guru besar dan GPK di sekolah rendah pula ditingkatkan sehingga ke gred maksimum DG54.
“Pelaksanaan ini akan menaik taraf gred hakiki bagi jawatan guru besar dan guru penolong kanan serta membolehkan mereka yang telah dinaikkan pangkat ke gred lebih tinggi, kekal di jawatan tersebut sehingga gred DG54.
“Kementerian Pendidikan (KPM) juga sedang kaji struktur perjawatan guru besar dan GPK rendah melalui cadangan model sekolah dengan penetapan gred fleksi sehingga DG54 bagi memastikan kedudukan pentadbir sekolah sentiasa terpelihara, ” katanya.
Kedua katanya, pegawai perkhidmatan pendidikan (PPP) gred DG48 turut diberi peluang untuk dilantik sebagai guru penolong di sekolah rendah. Justeru, GPK di sekolah rendah, tidak hanya terhad kepada gred DG44 sahaja.

“Selaras dengan keputusan pertama, guru penolong kanan yang telah dinaikkan pangkat gred yang lebih tinggi, kekal di jawatan tersebut sehingga gred DG54,” katanya.
Beliau berkata demikian ketika berucap di Perhimpunan Khas Perdana Menteri Bersama Warga Kesatuan Perkhidmatan Perguruan Kebangsaan Malaysia (NUTP) di Pusat Pameran dan Konvensyen Matrade (MECC), di sini hari ini.
Bagi penambahbaikan yang ketiga, Ismail Sabri turut mengumumkan laluan kerjaya guru cemerlang di sekolah rendah diperluas sehingga ke gred DG52 dan DG54.
“Ini kerana 90.68 peratus guru sekolah rendah telah pun berada di gred siswazah. Peningkatan gred jawatan guru besar dan GPK ini akan memberi faedah secara langsung kepada seramai 2,047 pegawai perkhidmatan pendidikan di seluruh negara.
“Kerajaan serta seluruh Keluarga Malaysia amat memahami dan menghargai jasa serta semangat juang tinggi guru-guru demi melahirkan insan-insan yang berjaya dalam pelbagai aspek kehidupan, ” katanya.
Terdahulu, Presiden NUTP Aminuddin Awang turut memohon kelulusan beberapa perkara termasuk menggunakan kuasa Perdana Menteri sebagai orang nombor satu negara bagi mengurangkan kerja-kerja diluar tugasan seorang guru yang membebankan.
Beliau turut meminta kerajaan mempertimbangkan pelantikan warden sepenuh masa di asrama seluruh negara serta mempertimbang untuk menaikkan kadar bayaran pemeriksa kertas peperiksaan yang tidak pernah disemak semula sejak 2007.
Respon daripada permintaan itu, Ismail Sabri berkata beliau akan berbincang dengan Kementerian Pendidikan (KPM) dan jabatan berkaitan sebelum membuat sebarang keputusan. – KOSMO! ONLINE


Kentut tidak berbunyi, selalunya busuk
Oleh KOSMO!

1 Oktober 2022, 2:05 pm
PETALING JAYA – Tahukah anda, kentut yang berbunyi kuat kebiasaannya jarang berbau, manakala kentut tidak berbunyi selalunya busuk.
Menerusi perkongsian oleh Pengerusi MedTweetMy, Dr. Khairul Hafidz Alkhair Khairul Amin, beliau menjelaskan keadaan yang menjadikan kentut itu jarang berbau dan berbau busuk.
“Kentut yang bunyinya kuat jarang berbau kerana kentut itu mengandungi jumlah gas yang tinggi dan tiada berbau seperti N, O2, H, CO2 serta methane.
“Bagaimanapun, kentut yang tiada bunyi selalunya busuk kerana jumlah gas yang rendah dan mengandungi gas hydrogen sulfide (pencernaan sulfur),” katanya.
Dalam pada itu, beliau berkata, contoh makanan tinggi kandungan sulfur seperti ayam, telur, ikan dan daging, kacang-kacangan dan biji-bijian, pelbagai jenis bawang, sayuran ‘cruciferous’ (contohnya kubis, brokoli, kubis bunga dan lobak) serta gandum.
“Jadi adakah kita tidak boleh makan makanan tinggi sulfur? Tidak begitu, tiada kesan samping yang buruk jika kentut berbau busuk (secara fisiologi normal).

“Ia hanyalah proses fisiologi yang biasa dan sihat. Sulfur yang mencukupi penting untuk regulasi fungsi tubuh badan,” ujarnya. – KOSMO! ONLINE


‘Sabar, tunggu sajalah.’ – Ismail Sabri
Oleh MARLIA ZAKARIA

1 Oktober 2022, 2:01 pm
KUALA LUMPUR – “Tunggulah. Kalau dari tahun lepas dah tunggu, tahun ni (tentulah) boleh tunggu.”
Itu respon Perdana Menteri, Datuk Seri Ismail Sabri Yaakob apabila diasak media mengenai tarikh sebenar Pilihan Raya Umum Ke-15 (PRU-15).
Katanya, UMNO juga tidak terikat dengan sebarang syarat daripada mana-mana pihak dalam penetapan tarikh PRU-15 berikutan terdapat desakan daripada beberapa pihak supaya tarikh tersebut dipercepatkan.
“Dari dulu UMNO minta percepatkan pilihanraya bukan baru cakap. Kita nak kembalikan kepada rakyatlah untuk buat penentuan,” katanya.
Beliau berkata demikian kepada media selepas menyampaikan ucapan di Perhimpunan Khas Perdana Menteri Bersama Warga Kesatuan Perkhidmatan Perguruan Kebangsaan Malaysia (NUTP) di Pusat Pameran dan Konvensyen Matrade (MECC), di sini hari ini.
Selain itu katanya, sebarang kenyataan berkaitan PRU-15 hanya boleh dikeluarkan oleh Setiausaha Agung UMNO, Datuk Seri Ahmad Maslan sahaja.

“Semalam beliau dah buat kenyataan jadi kita guna kenyataan dia sebagai Setiausaha Agung sebab kita dah putuskan dalam Mesyuarat Majlis Kerja Tertinggi (MKT) UMNO semalam.
Semalam, Kosmo! Online melaporkan Ismail Sabri akan mempersembahkan cadangan tarikh pembubaran kepada Yang di-Pertuan Agong selaras dengan Perkara 40 (1) Perlembagaan Persekutuan.
Setiausaha Agung UMNO, Datuk Seri Ahmad Maslan berkata, ia berdasarkan ketetapan Mesyuarat Majlis Kerja Tertinggi (MKT) UMNO malam tadi iaitu pembubaran Parlimen hendaklah diadakan dalam masa terdekat bagi membolehkan PRU-15 diadakan tahun ini juga.
Sementara itu dalam perkembangan lain, Ismail Sabri turut memaklumkan bakal mendedahkan laporan (siasatan) berkaitan salah laku oleh bekas Peguam Negara, Tan Sri Tommy Thomas.
Semalam, beliau telah mengarahkan agar satu siasatan lanjut dilaksanakan segera oleh agensi penguat kuasa berkaitan bagi menyiasat kemungkinan wujudnya salah laku oleh Tommy Thomas. – KOSMO! ONLINE


KKM sasar 70 pakar paliatif menjelang tahun 2030 – Khairy
Oleh NOR AINNA HAMZAH

1 Oktober 2022, 2:57 pm
REMBAU – Kementerian Kesihatan (KKM) menyasarkan sebanyak 70 pakar paliatif di negara ini menjelang tahun 2030.
Menterinya, Khairy Jamaluddin Abu Bakar berkata, buat masa ini, hanya terdapat 19 pakar paliatif dengan tambahan 32 lagi pakar perubatan pelatih bagi rawatan tersebut di negara ini.
Namun menurut beliau, negara memerlukan sekurang-kurangnya 218 pakar paliatif jika dibandingkan mengikut nisbah pesakit dewasa yang terdapat di negara ini iaitu seramai 150,000 orang.
“KKM hanya mampu menampung rawatan sekitar 10 peratus hingga 15 peratus sahaja daripada jumlah keseluruhan tersebut.
“Rawatan paliatif ini merupakan satu rawatan yang sangat diperlukan memandangkan bilangan rakyat Malaysia yang berdepan dengan penyakit-penyakit yang terminal semakin meningkat dan rawatan bukan hanya membantu kepada pesakit, malah sokongan kepada ahli-ahli keluarga dalam mereka berdepan dengan fasa terakhir kehidupan mereka.
“Sebab itu, banyak badan bukan kerajaan (NGO) yang membantu kita (KKM). Sepanjang tiga dekad lepas, sebanyak 30 badan-badan kebajikan bukan kerajaan telah membantu menyalurkan perkhidmatan paliatif di rumah pesakit seluruh negara,” katanya.

Beliau berkata demikian sempena Majlis Perasmian Sambutan Hari Hospis dan Rawatan Paliatif Sedunia 2022 di Hospital Rembau, di sini, hari ini.
Yang turut hadir, Ketua Setiausaha (KSU) KKM , Datuk Harjeet Singh; Ketua Pengarah Kesihatan Tan Sri Dr Noor Hisham Abdullah; Ketua Perkhidmatan Paliatif Kebangsaan, Dr Richard Lim Boon Leong. – KOSMO! ONLINE


Mungkin Tuhan aturkan kami bertemu semula – Ashira Aziz
Oleh KOSMO!

1 Oktober 2022, 2:52 pm
PETALING JAYA – Tidak sampai setahun bercerai, penyanyi Ashira Aziz mengakui pintu hatinya kembali terbuka untuk mengenal hati budi seorang lelaki bernama Fairul Ezuan.
Meskipun begitu Ashira, 37, memberitahu masih belum bersedia untuk kembali bergelar isteri dalam tempoh terdekat dan memilih untuk berkenalan lebih rapat dahulu dengan Fairul.
“Ya, dia istimewa dan kami sedang berkawan namun masih belum terfikir untuk ke arah lain.
“Biarlah kami berkawan dulu dan tak mahu terlalu terburu-buru merancang fasa lain iaitu perkahwinan,” katanya kepada Kosmo! Online.
Tambah pemilik nama penuh Sharifah Nur Ashira Syed Abdul Aziz itu, kegagalan rumah tangga terdahulu meninggalkan luka dan trauma yang belum sembuh.
“Kegagalan rumah tangga saya sebelum ini buatkan diri masih trauma. Luka lama pun masih berbekas,” kata bekas peserta Gegar Vaganza musim ketujuh (GV7) itu.?

Beberapa hari lalu, pelantun lagu Di Ombak Resah itu mencuri perhatian apabila berkongsi foto bersama Fairul dalam Instagramnya.
Berkongsi kepada umum, ibu tunggal itu mengakui, Fairul merupakan lelaki yang pernah diminatinya pada usia remaja.
“Saya sudah kenal dia semasa umur 14 tahun dan dia crush (lelaki diminati) pertama dalam hidup.
“Kemudian kami bertemu semula pada Ogos lalu di sebuah premis saya membuat persembahan dan dia juga abang kepada salah seorang anggota band saya,” ujarnya.
Akuinya, perasaan sayang terhadap Fairul masih bersisa dalam diri dan percaya dengan segala perancangan yang diatur Tuhan.
Tambahan pula, anak lelakinya, Megat Sahzril,16, turut merestui hubungan baiknya dengan Fairul.
“Mungkin Tuhan telah aturkan kami untuk bertemu semula.
“Sejujurnya rasa sayang masih ada dan sepanjang tempoh kami kembali berkawan ini, dia buat saya gembira.
“Alhamdulillah anak saya juga tiada masalah dengan perkara ini dan dia gembira melihat saya bahagia,” ujarnya lagi.
Terdahulu, Ashira berumah tangga mendirikan rumah tangga dengan Bad Indigo pada 11 Mac 2021 selepas kedua-dua mereka mula rapat ketika bergelar peserta GV7.
Jodoh tidak panjang, mereka mengesahkan sudah bercerai pada 23 Jun lalu tanpa berkongsi lanjut punca perpisahan tersebut. Mereka juga tidak dikurniakan cahaya mata.
Dalam perkahwinan pertama, Ashira dikurniakan seorang anak lelaki iaitu Megat Shazril. – KOSMO! ONLINE


Sekolah rujuk polis sebelum keluar notis cubaan culik
Oleh KAMARIAH KHALIDI

1 Oktober 2022, 2:14 pm
PUTRAJAYA- Sekolah-sekolah di negara ini diingatkan supaya merujuk terlebih dahulu kepada pihak berkuasa sebelum mengeluarkan sebarang notis pemakluman berkaitan dakwaan cubaan culik.
Menteri Kanan Pendidikan, Datuk Dr. Radzi Jidin berkata, peringatan sama turut dikeluarkan kepada jabatan pendidikan negeri (JPN) dan pejabat pendidikan daerah (PPD) masing-masing mengenai perkara tersebut.
Menurut beliau, tindakan pihak sekolah mengeluarkan notis awal mengenai dakwaan cubaan culik adalah sesuatu yang baik namun dalam masa sama ia boleh menimbulkan kegusaran awam dan kerisauan terhadap ibu bapa.
“Niat pihak sekolah mengeluarkan notis sebegitu mungkin baik untuk mengingatkan ibu bapa namun begitu ini juga boleh timbulkan kerisauan kepada mereka.
“Sebab itu kita minta sekolah supaya rujuk pihak polis terlebih dahulu dan rujuk kepada JPN dan PPD sebelum keluarkan peringatan atau notis,” katanya semasa sidang akhbar selepas majlis penyerahan pelaksanaan projek pembinaan Kompleks Sekolah Presint 15 di sini hari ini.
Beliau turut mengingatkan agar sebarang insiden atau isu yang berlaku di dalam kawasan sekolah atau pun sekitar perlu diperincikan terlebih dahulu supaya ia tidak menjadi satu kerisauan baharu dalam masyarakat.

Ditanya sama ada terdapat latihan kecemasan (drill) berkaitan kes-kes penculikan dilakukan, Radzi memaklumkan peringatan berkaitan isu tersebut sentiasa diajar di peringkat sekolah sepanjang tahun.
Dalam pada itu, Radzi berkata, Kompleks Sekolah Presint 15 yang berkeluasan kira-kira 5.9 hektar itu dijangka siap pada Ogos 2025 dengan menelan belanja sebanyak RM121 juta.
“Ini merupakan kompleks sekolah pertama untuk penduduk di Presint 15 kerana sebelum ini Presint 15 tiada sekolah rendah mahu pun sekolah menengah.
“Jadi dengan pembinaan kompleks yang mengandungi 36 buah bilik darjah bagi sekolah rendah dan 30 bilik darjah bagi sekolah menengah ia tentunya akan memberi kemudahan kepada penduduk sekitar,” ujarnya.
Tambah beliau lagi, pelaksaan projek tersebut dapat menampung lebihan murid dan mengatasi masalah penempatan murid baharu di sekolah berhampiran akibat pertambahan pendudukdan kewujudan perumahan baharu. -KOSMO! ONLINE


PRU-15: PBM sedia bertanding solo
Oleh MOHAMAD NAUFAL MOHAMAD IDRIS

1 Oktober 2022, 2:35 pm
SHAH ALAM- Parti Bangsa Malaysia (PBM) sedia bertanding secara bersendirian sekiranya permohonan mereka memasuki Barisan Nasional (BN) tidak diluluskan sebelum Pilihan Raya Umum ke-15 (PRU-15).
Ketua Pemuda PBM, Na’im Brundage berkata, kemungkinan tersebut memandangkan UMNO telah menetapkan pendirian bahawa PRU-15 harus dijalankan tahun ini.
“Sukar untuk kita jangkakan (berhubung permohonan itu) tapi kami harus bersedia untuk bertanding solo sekiranya terdesak.
“Apapun, kami masih lagi berharap untuk berada dalam gagasan BN,” katanya dalam sidang akhbar pra Persidangan Agung Tahunan Pertama PBM di Pusat Konvensyen Ideal (IDCC), Seksyen 15 di sini, hari ini.
Sebelum ini, Timbalan Pengerusi BN, Datuk Seri Mohamad Hasan dilaporkan berkata, keputusan bagi memasukkan PBM ke dalam BN harus mendapati persetujuan secara konsesus dengan semua parti dalam gabungan itu.
Dalam pada itu, Na’im memaklumkan bahawa partinya juga telah bersedia untuk bersaing dalam apa juga keadaan pada PRU-15 nanti.

Menurutnya, gerak kerja awal telah dimulakan Pemuda PMM bersama sayap dalam parti sebagai persediaan bagi menghadapi ‘perang’ itu. -KOSMO!ONLINE


Lelaki telan 63 sudu besi cuba hilang ketagihan dadah
Oleh KOSMO!

1 Oktober 2022, 3:00 pm
NEW DELHI – Seorang pakar bedah di India membuat penemuan mengejutkan apabila mengeluarkan 63 batang sudu besi daripada perut seorang pesakit, lapor portal berita MailOnline kelmarin.
Pakar bedah tersebut, Dr. Rakesh Khuran melakukan pembedahan yang berlangsung selama dua jam melibatkan seorang pesakit dari daerah Muzaffarnagar, negeri Uttar Pradesh yang dipercayai mula menelan objek berkenaan sejak lebih setahun lalu.
Pesakit itu dirujuk ke hospital kerana mengalami sakit perut dan pada mulanya, doktor menyangka ia mungkin disebabkan oleh ketumbuhan dalam perut.
Bagaimanapun, pemeriksaan X-ray menunjukkan terdapat longgokan bendasing yang akhirnya dikenal pasti sebagai sudu besi.
Pakar bedah tersebut terpaksa mengeluarkan satu demi satu sudu dan dengan sangat berhati-hati agar tidak mencederakan organ dalaman pesakit.
“Selama bergelar doktor bedah selama 35 tahun, ini kali pertama saya berdepan dengan kes seperti ini.

“Apabila saya bertanya kepada pesakit alasan dia menelan sudu tersebut, dia memberitahu ia adalah perbuatan yang terpaksa dilakukan,” jelas Rakesh.
Menurut keterangan keluarga pesakit, perbuatan tersebut mungkin berlaku semasa pesakit menjalani rawatan ketagihan dadah di sebuah klinik tempatan.
Dia menelan sudu-sudu tersebut dengan mudah apabila mematahkan hujung sudu berbentuk bujur dan hanya menyumbat batang sahaja ke dalam mulut.
Pesakit tersebut masih dirawat di Unit Rawatan Rapi (ICU) untuk pemantauan doktor. – Agensi


“Kalau berani bertanding sendiri di Gombak” – Azmin
Oleh MOHAMAD NAUFAL MOHAMAD IDRIS

2 Oktober 2022, 9:34 pm
SHAH ALAM – Pengerusi Perikatan Nasional (PN) Selangor, Datuk Seri Mohamed Azmin Ali tidak gentar sebaliknya mencabar seorang ahli politik untuk bertanding di Parlimen Gombak pada Pilihan Raya Umum ke-15 (PRU-15) nanti.
Azmin berkata, ahli politik itu juga boleh menghantar isteri atau anaknya sekalipun untuk kerusi parlimen itu.
“Ada orang sudah minat nak datang Gombak, silakan… Gombak terbuka, saya anak jantan.
“Tapi kalau berani, dia sendiri bertanding di sini (Gombak),” katanya ketika berucap dalam majlis perasmian Persidangan Bahagian-bahagian dan Pelancaran Jentera Pilihan Raya Bersatu Selangor di Glenmarie Hotel and Golf Resort di sini, hari ini.
Beliau bagaimanapun enggan menyatakan nama ahli politik tersebut, namun menegaskan bahawa individu itu sudah tidak relevan lagi.
Sebelum ini, Presiden Parti Keadilan Rakyat (PKR), Datuk Seri Anwar Ibrahim dilaporkan tidak akan mempertahankan kerusi Parlimen Port Dickson dan berkemungkinan bertanding di Parlimen disandang ‘pengkhianat’ PKR dan Pakatan Harapan (PH).

Dalam pada itu, Azmin pada sidang akhbar selepas majlis tersebut memaklumkan bahawa kepimpinan tertinggi Bersatu akan menetapkan sama ada akan bertanding di Gombak atau sebaliknya.
“Saya bersedia bertanding di mana-mana sekiranya diminta oleh pihak parti,” ujarnya. -KOSMO! ONLINE


Penganjur konsert berhampiran masjid di Kedah akan dipanggil
Oleh JAMLIAH ABDULLAH

2 Oktober 2022, 9:11 pm
ALOR SETAR – Kerajaan negeri akan memanggil penganjur utama festival di Balai Seni di sini berhubung penganjuran konsert yang mencetuskan rasa kurang senang orang ramai kerana berlangsung di hadapan Masjid Zahir di sini semalam.
Pengerusi Jawatankuasa Pelancongan, Seni dan Budaya, Mohd. Firdaus Ahmad berkata, pejabatnya akan menghantar surat rasmi kepada pihak terlibat untuk mendapatkan penjelasan tentang insiden itu yang dianggap mencemar nama baik kerajaan negeri.
“Saya sudah berbincang perkara ini dengan Menteri Besar pada hari ini yang turut melahirkan rasa kesal. Pejabat saya akan hantar surat untuk panggil penganjur utama dan dengar penjelasan mereka.
“Kita akan buat siasatan termasuk di peringkat dalaman kerana penganjur bersama festival ini adalah Lembaga Muzium Negeri Kedah dan saya selaku pengerusi, kita kena tengok kenapa berlaku insiden ini,” katanya ketika dihubungi di sini hari ini.
Mengulas lanjut katanya, pihak kerajaan negeri tidak mendapat maklumat terperinci tentang pengisian festival berkenaan termasuk konsert itu.
“Kerajaan negeri dan pihak muzium tidak dimaklumkan akan berlangsung konsert seperti ini. Seperti kita tahu bila ada konsert muda-mudi dan nyanyi lagu muda-mudi di khalayak, akan ada menari-nari di bawah.

“Kebenaran termasuk menyediakan tapak di Balai Seni itu adalah untuk festival usahawan muda-mudi sahaja. Apa yang berlaku di konsert itu adalah di luar jangkaan,” jelasnya.
Beliau menambah, ekoran insiden itu kerajaan negeri juga membuat keputusan untuk mengetatkan semua permohonan program atau acara di negeri ini.
“Semua permohonan acara setelah diluluskan oleh pihak berkuasa tempatan (PBT) dan penganjur juga perlu mendapat kelulusan daripada Pejabat Exco berkaitan. Kita akan teliti semua pengisian acara tersebut dan bagi garis panduan.
“Apa yang ditegaskan oleh Menteri Besar, perkara seperti ini boleh mendatangkan kemurkaan Allah S.W.T walaupun kita tengok anak muda berseronok dan menarik, jadi kita akan elak perkara seperti ini berlaku lagi pada masa hadapan,” katanya.
Terdahulu, Kosmo! melaporkan Majlis Bandaraya Alor Setar (MBAS) menegaskan pihaknya tidak pernah mengeluarkan sebarang lesen kepada penganjur sebuah festival untuk mengadakan konsert di Balai Seni berdekatan Masjid Zahir di sini semalam.
Menurut Datuk Bandar Alor Setar, Datuk Zaid Ahmad, MBAS melahirkan rasa kesal dengan tindakan penganjur terlibat yang disifatkan melanggar peraturan selain menimbulkan rasa kurang senang dalam kalangan rakyat negeri ini.
Sebelum itu, tular di media sosial rakaman video persembahan kumpulan muzik di pentas yang disaksikan ratusan penonton terdiri daripada anak muda dengan pelbagai aksi di Balai Seni di sini.
Acara berkenaan mengundang rasa kurang senang dalam kalangan orang ramai memandangkan ia diadakan tidak jauh daripada Masjid Zahir itu. – KOSMO! ONLINE


Harrif mula langkah kanan di Tour de Taiwan
Oleh MUHAMMAD HELMEE RAMLI

2 Oktober 2022, 8:00 pm
PELUMBA pasukan Terengganu Polygon Cycling Team (TSG), Mohamed Harrif Saleh memulakan saingan pada perlumbaan Tour de Taiwan dengan aksi cemerlang apabila menamatkan peringkat pertama semalam di tempat kedua.
Pusingan pertama dengan jarak perlumbaan 83.2 kilometer (km) menyaksikan Harrif melintasi garisan penamat menerusi catatan masa 1 jam 44 minit 46 saat di belakang pemenang, Hayato Okamoto dari pasukan Aisan Racing.
Walaupun bermula langkah kanan pada perlumbaan bertaraf Jelajah itu, namun Harrif mengakui dia berdepan cabaran sukar sepanjang saingan memandangkan sudah lama tidak menyertai pertandingan seperti itu.
“Alhamdulillah keputusan yang sangat baik pada perlumbaan hari ini (semalam) tetapi secara jujur, ia satu perlumbaan sukar memandangkan saya sudah lama tidak berlumba seperti hari ini (semalam).
“Memang rasa agak lain sepanjang perlumbaan tetapi nasib baik rakan-rakan banyak membantu dan ia beri peluang kepada saya untuk bersaing di kelompok hadapan,” katanya sejurus tamat perlumbaan.
Pada masa sama, pelumba berusia 34 tahun itu berharap dia mampu menampilkan kayuhan lebih bertenaga pada peringkat kedua dari Taoyuan City Hall ke Jiaobanshan Park hari ini dengan jarak 120.59km.

“Secara jujur, kaki saya boleh dikatakan masih berat lagi. Bagaimanapun, Insya-Allah untuk perlumbaan seterusnya, saya sedia untuk tampilkan aksi lebih baik untuk pasukan TSG,” ujar pelumba kelahiran Terengganu itu.
Sebagai rekod, Tour de Taiwan memiliki enam peringkat perlumbaan yang bermula semalam dan dijadualkan tamat di Dapeng Bay pada 6 Oktober ini dengan jarak keseluruhan sejauh 668.59km. – KOSMO! ONLINE